Ψήφισμα

του Ευρωπαϊκού Κοινοβουλίου που περιέχει τις παρατηρήσεις που συνοδεύουν την απόφαση σχετικά με τη χορήγηση απαλλαγής για την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2001 (Επιτροπή)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

έχοντας υπόψη τον προϋπολογισμό της Ευρωπαϊκής Ένωσης για το οικονομικό έτος 2001,

έχοντας υπόψη το λογαριασμό διαχείρισης, την ανάλυση οικονομικής διαχείρισης και τον ισολογισμό για το οικονομικό έτος 2001 [SEC(2002) 403 - C5-0239/2002, SEC(2002) 404 - C5-0240/2002, SEC(2002) 405 - C5-0242/2002, SEC(2002) 406 - C5-0241/2002, SEC(2002) 1378 C5-0087/2003](1),

έχοντας υπόψη την ετήσια έκθεση του Ελεγκτικού Συνεδρίου για το οικονομικό έτος 2001, συνοδευόμενη από τις απαντήσεις των θεσμικών οργάνων (C5-0538/2002)(2), και τις ειδικές εκθέσεις του Ελεγκτικού Συνεδρίου,

έχοντας υπόψη τη δήλωση αξιοπιστίας όσον αφορά την αξιοπιστία των λογαριασμών και τη νομιμότητα και κανονικότητα των υποκείμενων πράξεων, που χορήγησε το Ελεγκτικό Συνέδριο βάσει του άρθρου 248 της συνθήκης ΕΚ (C5-0538/2002),

έχοντας υπόψη τη σύσταση του Συμβουλίου, της 7ης Μαρτίου 2003 (C5-0087/2003),

έχοντας υπόψη τα άρθρα 275 και 276 της συνθήκης ΕΚ, το άρθρο 78ζ της συνθήκης ΕΚΑΧ και τα άρθρα 179α και 180β της συνθήκης ΕΚΑΕ,

έχοντας υπόψη τον δημοσιονομικό κανονισμό της 21ης Δεκεμβρίου 1977, και ιδίως το άρθρο 89, καθώς και τον δημοσιονομικό κανονισμό της 25ης Ιουνίου 2002, και ιδίως τα άρθρα 145 έως 147(3),

έχοντας υπόψη το άρθρο 93 και το παράρτημα V του κανονισμού του,

έχοντας υπόψη την έκθεση της Επιτροπής Ελέγχου του Προϋπολογισμού και τις γνωμοδοτήσεις των άλλων ενδιαφερόμενων επιτροπών (Α5-0109/2003),

A. λαμβάνοντας υπόψη ότι ο προϋπολογισμός έχει πλεόνασμα άνω των 15 δισεκατ. ευρώ, υψηλότερο από εκείνο προηγούμενων οικονομικών ετών·

B. λαμβάνοντας υπόψη ότι στο ψήφισμα της 30ής Ιανουαρίου 2003(4) σχετικά με την συνέχεια που πρέπει να δοθεί στην απαλλαγή του 2000, το Ευρωπαϊκό Κοινοβούλιο επεσήμανε τα ακόλουθα στοιχεία:

- το επαναλαμβανόμενο πλεόνασμα του προϋπολογισμού,

- την ανεπαρκή εκτέλεση των διαρθρωτικών ταμείων και τις περίπλοκες διατάξεις που έχουν εφαρμογή στον εν λόγω τομέα,

- τη δυσλειτουργία των διαδικασιών ανάκτησης των αχρεωστήτως καταβληθέντων και τις αδυναμίες στον τομέα της καταπολέμησης της απάτης·

Γ. λαμβάνοντας υπόψη ότι οι δηλώσεις αξιοπιστίας των ΓΔ και οι εκθέσεις δραστηριότητας που εκδόθηκαν για πρώτη φορά το 2002 για τον προϋπολογισμό του 2001, επεσήμαιναν τρεις τομείς μείζονος κινδύνου:

- ανάγκη ανανέωσης του λογιστικού πλαισίου και ενίσχυσης των συστημάτων τεχνολογίας της πληροφορίας,

- έλλειψη ανθρωπίνων πόρων σε ζωτικούς τομείς ελέγχου, όπως η διαχείριση του προγράμματος,

- ασυμβατότητα της υπόθεσης που περιλαμβάνεται στη συνθήκη περί πλήρους δημοσιονομικής λογοδοσίας της Επιτροπής αφενός και της ανάθεσης της διαχειριστικής ευθύνης του 80 % του προϋπολογισμού στα κράτη μέλη αφετέρου·

Δ. λαμβάνοντας υπόψη ότι πρέπει να εκφραστεί ευαρέσκεια προς τις υπηρεσίες της Επιτροπής διότι απάντησαν ταχέως τηρώντας την προθεσμία (18 Δεκεμβρίου 2002) στα ερωτήματα που τους απηύθυναν στις 29 Νοεμβρίου 2002 μέλη της Επιτροπής Ελέγχου του Προϋπολογισμού σχετικά με τη διαδικασία χορήγησης απαλλαγής,

I. Γενικές παρατηρήσεις επί του λογιστικού συστήματος

1. λαμβάνει υπό σημείωση το γεγονός ότι το Συνέδριο συνολικά είναι της γνώμης, όπως εκφράζεται στην Δήλωση Αξιοπιστίας ότι οι λογαριασμοί για το οικονομικό έτος που έκλεισε στις 31 Δεκεμβρίου 2001, αντικατοπτρίζουν πιστά τα έσοδα και τις δαπάνες των Κοινοτήτων για το εν λόγω οικονομικό έτος, καθώς και τη δημοσιονομική κατάστασή τους στο τέλος του έτους αυτού, αλλά επισημαίνει ωστόσο ότι οι αδυναμίες στο σύστημα λογιστικής επιβάλλουν λήψη κατεπειγόντων και εις βάθος μέτρων·

2. υπογραμμίζει την παρατήρηση του Συνεδρίου ότι, από την πρώτη δήλωση αξιοπιστίας (DAS) για το οικονομικό έτος 1994, το Συνέδριο εκφράζει διαρκώς τις επιφυλάξεις του σχετικά με την αξιοπιστία των λογαριασμών. Οι επιφυλάξεις αυτές τις περισσότερες φορές οφείλονται στις αδυναμίες του λογιστικού συστήματος και στην περιορισμένη ευαισθητοποίηση των επιχειρησιακών ΓΔ της Επιτροπής όσον αφορά τα ζητήματα απογραφής και λογιστικού έλεγχου. Οι επιφυλάξεις που περιέχονται στη δήλωση του Γενικού Διευθυντή Προϋπολογισμού επιβεβαιώνουν τις διαπιστώσεις του Συνεδρίου καθώς και το ότι υποβλήθηκε προκαταρκτικό σχέδιο δράσης [σχετικά με τρόπους μεταρρύθμισης του λογιστικού συστήματος] τον Ιούνιο του 2001(5)·

3. επισημαίνει ότι κατά την άποψη του Συνεδρίου οι συναλλαγές που υπόκεινται στο δημοσιονομικό ισολογισμό στο σύνολό τους είναι νόμιμες και κανονικές από πλευράς εσόδων, αναλήψεων υποχρεώσεων και διοικητικών δαπανών αλλά ότι μια τέτοια διαβεβαίωση δεν μπορεί να παρασχεθεί σε σχέση με άλλες πληρωμές· εκτιμώντας ότι αυτή η σφαιρική δήλωση αξιοπιστίας είναι πολύ γενική και βάσει αυτής δεν μπορεί το Κοινοβούλιο να διαπιστώσει ότι οι συναλλαγές που διενεργούνται από την Επιτροπή, και πάνω απ' όλα από τα κράτη μέλη, είναι κανονικές, ούτε πού βρίσκεται η ευθύνη για το λάθος·

4. επισημαίνει ότι ανέκαθεν η Επιτροπή είχε την νομική και πολιτική υποχρέωση να εξασφαλίζει την αξιόπιστη διαχείριση όλων των κεφαλαίων που τις ανατίθενται (άρθρο 274 της συνθήκης)·

5. κρίνει ευκταίο όπως πριν από το τέλος του τρέχοντος έτους, η Ευρωπαϊκή Επιτροπή υποβάλει πολυετές πρόγραμμα το οποίο να περιλαμβάνει ένα χρονοδιάγραμμα και τις διάφορες σταδιακές προσεγγίσεις, προκειμένου να επιτύχει μια θετική δήλωση αξιοπιστίας εκ μέρους του Ελεγκτικού Συνεδρίου για το σύνολο του προϋπολογισμού· στο πλαίσιο της αποκέντρωσης, κρίνει ευκταίο να του υποβληθεί σχέδιο το οποίο να περιλαμβάνει την επιμέρους προσέγγιση εκάστης ΓΔ, ορίζοντας με ποιον τρόπο και εντός ποιας προθεσμίας η κάθε ΓΔ θα λάβει θετική δήλωση αξιοπιστίας του Ελεγκτικού Συνεδρίου·

6. χαιρετίζει πρόσφατες κινήσεις της Επιτροπής να καταργήσει τα μόνιμα δικαιώματα πρόσβασης και να περιορίσει την πρόσβαση στη βάση δεδομένων λογιστικής μόνον σε περιορισμένη βάση για ειδικά καθήκοντα· σημειώνει ότι το 2001 και το 2002 καταβλήθηκε προσπάθεια για να εξασφαλισθεί πλήρης συμβιβασμός των δεδομένων στα δύο συστήματα, αλλά επισημαίνει την κριτική την οποία άσκησε το Συνέδριο, ότι δηλαδή αυτή η άσκηση δεν είναι ούτε περιεκτική ούτε συστηματική και επομένως δεν αντιπροσωπεύει, μακροπροθέσμως, ικανοποιητική λύση· υποστηρίζει την άποψη ότι οι συμβιβασμοί διαδραματίζουν σημαντικό ρόλο σε ό,τι αφορά τη βελτίωση της συνέπειας των δεδομένων στο οικοσύστημα και, κατά συνέπεια, θα πρέπει να χρησιμοποιούνται επειγόντως και συχνότερα·

7. αναγνωρίζει ότι η Επιτροπή κατ' επανάληψη έχει αναφέρει και εξηγήσει στην Επιτροπή Ελέγχου του Προϋπολογισμού τα μέτρα που προτίθεται να λάβει για τη μεταρρύθμιση του λογιστικού συστήματος, επιδοκιμάζει δε τη δημοσίευση της ανακοίνωσης της Επιτροπής της 17ης Δεκεμβρίου 2002 σχετικά με τον εκσυγχρονισμό του λογιστικού συστήματος των Ευρωπαϊκών Κοινοτήτων [COM (2002) 755], ο οποίος βασίζεται στο μνημόνιο του Ιουλίου 2002 και το Σχέδιο Δράσης του Ιουνίου 2001 καθώς και τη σαφή δέσμευση για βελτίωση και εκσυγχρονισμό του κοινοτικού λογιστικού συστήματος έως το 2005·

8. τονίζει ότι η Επιτροπή έχει τόσο την νομική όσο και την πολιτική υποχρέωση να θεσπίσει ένα σύγχρονο, αξιόπιστο και ορθό λογιστικό σύστημα για το οικονομικό έτος 2005, όπως ορίζεται στα άρθρα 125 και 181 του Δημοσιονομικού Κανονισμού· λυπάται από αυτή την άποψη που έχει σημειωθεί τόση λίγη πρόοδος κατά τα παρελθόντα έξι έτη σε απάντηση στις παρατηρήσεις του Συνεδρίου για το λογιστικό σύστημα·

9. αναγνωρίζει ότι το Ελεγκτικό Συνέδριο προέβη σε θετική δήλωση αξιοπιστίας σχετικά με τους λογαριασμούς εσόδων και δαπανών για το έτος 2001, επιβεβαιώνει όμως τις επιφυλάξεις που εξέφρασε το Ελεγκτικό Συνέδριο και ο Διευθυντής της ΓΔ Προϋπολογισμού στην ετήσια έκθεση δραστηριοτήτων για το 2001 σχετικά με τους λογαριασμούς της Κοινότητας και συγκεκριμένα σχετικά με:

α) τον συγχρονισμό, τη συνέπεια και την ασφάλεια των στοιχείων (ΓΔ Προϋπολογισμός)·

β) την αξιοπιστία της αξιολόγησης της κληρονομικής και οικονομικής κατάστασης (ΓΔ Προϋπολογισμός)·

γ) τη λογιστική καταχώριση των προς είσπραξη πιστώσεων (ΓΔ Προϋπολογισμός)·

δ) την κατά 148,7 εκατ. ευρώ διόγκωση των προβλέψεων που καταβλήθηκαν στα κράτη μέλη για γεωργικά αποθέματα παρέμβασης (ετήσια έκθεση, σημείο 9.12)·

ε) την εγγραφή χωρίς επαρκή αιτιολόγηση υπό τις "Διάφορες απαιτήσεις" 980 εκατ. ευρώ σε σχέση με μεταφορές ρευστών σε τρίτες χώρες (ετήσια έκθεση, σημείο 9.25)·

στ) την πρόβλεψη 546 εκατ. ευρώ η οποία πραγματοποιήθηκε σε αμφίβολες βάσεις για την κάλυψη του κόστους παροπλισμού των πυρηνικών εγκαταστάσεων του Κοινού Κέντρου Ερευνών (ετήσια έκθεση, σημείο 9.31)·

ζ) τη διόγκωση εναπομενουσών αναλήψεων υποχρεώσεων κατά 1318 εκατ. ευρώ (ετήσια έκθεση, σημείο 9.32)·

10. θεωρεί ότι αν και η ΓΔ Προϋπολογισμός ήταν απασχολημένη με άλλες πτυχές των μεταρρυθμίσεων της Επιτροπής - αναθεώρηση του δημοσιονομικού κανονισμού και εκθέσεις δραστηριότητας των γενικών διευθυντών - θα μπορούσαν και θα έπρεπε να πραγματοποιηθούν περισσότερα πρακτικά βήματα μέσα στους 18 μήνες που μεσολάβησαν έτσι ώστε να αντιμετωπιστούν οι επείγουσες ανησυχίες του Ελεγκτικού Συνεδρίου σχετικά με την κατάσταση του συστήματος λογιστικής·

11. εκφράζει την ανησυχία του για το υψηλό ποσοστό κίνησης διοικητικού προσωπικού στα ανώτερα κλιμάκια και τις κρίσιμες θέσεις, όπως είναι ο υπόλογος της Επιτροπής, καθώς και για την έλλειψη προσωπικού ειδικευμένου στη λογιστική και τον λογιστικό έλεγχο την οποία επεσήμανε η Υπηρεσία Εσωτερικού Λογιστικού Ελέγχου· παροτρύνει την Επιτροπή να εγγράψει τούτο στις πρώτες προτεραιότητες που θέτει για την πολιτική ανθρωπίνων πόρων·

12. υπενθυμίζει τη δήλώση της Επιτροπής (απάντηση στην προφορική ερώτηση P-1839/02DE), ότι το κλείσιμο των λογαριασμών για το 2001 δεν υποβλήθηκε για γνωμοδότηση στη Δημοσιονομική Ελέγκτρια της Επιτροπής πριν από την έγκρισή του, παρόλο που τούτο προβλέπεται από το άρθρο 18 των εκτελεστικών διατάξεων του Δημοσιονομικού Κανονισμού·

13. συμπεραίνει ως εκ τούτου ότι η Επιτροπή προέβη στο κλείσιμο των λογαριασμών της για το 2001 κατά παράβαση του Δημοσιονομικού Κανονισμού·

14. ζητεί τη μεγίστη συγκράτηση όσον αφορά τον ορισμό προορισμού κονδυλίων εντός των θέσεων του προϋπολογισμού -ειδικώς στο κεφάλαιο A-30- με σεβασμό προς τις αρμοδιότητες των θεσμικών οργάνων, για να εξασφαλίζεται η απαραίτητη διαφάνεια στη χορήγηση των ευρωπαϊκών πόρων και η συνολική κάλυψη των δυνάμει ενδιαφερομένων μη κυβερνητικών οργανώσεων·

15. καλεί το Ελεγκτικό Συνέδριο να εκδώσει δήλωση αξιοπιστίας και ποσοστό σφάλματος για κάθε ΓΔ ξεχωριστά ώστε να προβληθούν οι προβληματικοί τομείς και να αυξηθεί σημαντικά η απόδοση λογαριασμού της Επιτροπής και των κρατών μελών·

16. καλεί την Επιτροπή να δώσει εντολή για τη διεξαγωγή εξωτερικού ελέγχου του ταμειακού συστήματός της πριν από το τέλος του τρέχοντος έτους και να παρουσιάσει τα σχετικά αποτελέσματα στο Κοινοβούλιο·

II. Το πλαίσιο λογιστικής

17. εκφράζει τη λύπη του διότι το πρόγραμμα δράσης που παρουσιάστηκε από την Ευρωπαϊκή Επιτροπή δεν πραγματοποιεί σαφή διάκριση ανάμεσα στα μέτρα που απαιτούνται για την επίλυση τρεχουσών επιχειρησιακών ατελειών και για την ενίσχυση της πληροφοριακής αξίας των τρεχόντων λογαριασμών που βασίζονται στην ταμειακή λογιστική, αφενός, και αφετέρου στα μέτρα που είναι απαραίτητα για την πλήρη μετάβαση σε λογιστική βασιζόμενη στην αυτοτέλεια των χρήσεων· υπογραμμίζει την πιεστική ανάγκη να διορθωθούν πάραυτα ορισμένες από τις σημαντικές αδυναμίες του υφιστάμενου συστήματος· ζητεί από την Επιτροπή να προσδιορίσει με σαφήνεια πώς εννοεί τη "λογιστική που βασίζεται στην αυτοτέλεια των χρήσεων"·

18. ζητεί να τεθούν σε λειτουργία πριν από το τέλος του 2003 οι ενότητες "λογαριασμοί εισπρακτέοι" και "λογαριασμοί πληρωτέοι" του SAP/ R3·

19. θεωρεί ότι η μετάβαση σε σύστημα λογιστικής (για να περιληφθούν όλες οι δαπάνες που ανακύπτουν και τα εν εκκρεμότητι έσοδα) αποτελεί καθοριστικό βήμα για τη συμμόρφωση με τα πλέον πρόσφατα διεθνή πρότυπα λογιστικής της αυτοτέλειας των χρήσεων· επιμένει όπως και τα δύο συστήματα τηρούν σε κάθε περίπτωση την αρχή του διπλογραφικού λογιστικού συστήματος·

20. επιμένει ότι η αρμόδια για την απαλλαγή αρχή πρέπει να τηρείται τακτικά ενήμερη, τουλάχιστον ανά τρίμηνο, για τις απτές προόδους στον τομέα αυτό και για οποιαδήποτε σοβαρή καθυστέρηση παρατηρείται στην επίτευξη των στόχων που τίθενται στο παράρτημα της προαναφερθείσας ανακοίνωσης της Επιτροπής, της 17ης Δεκεμβρίου 2002·

21. χαιρετίζει τη διαβεβαίωση ότι ο υπόλογος θα διαδραματίσει σημαντικό ρόλο στην ανάπτυξη των νέων προτύπων λογιστικής, όπως δηλώνεται τόσο από το Ελεγκτικό Συνέδριο όσο και στο Δημοσιονομικό Κανονισμό, και ότι θα επικουρείται από συμβουλευτική επιτροπή απαρτιζόμενη από εμπειρογνώμονες υψηλού επιπέδου στους τομείς της λογιστικής και των ελέγχων, συμπεριλαμβανομένων δύο εξωτερικών εμπειρογνωμόνων·

22. θεωρεί ότι εμπειρογνώμονες από το Ελεγκτικό Συνέδριο πρέπει να συμμετέχουν, με συμβουλευτικό ρόλο, στη νέα επιτροπή λογιστικών προτύπων, στο βαθμό που αυτό δεν θέτει εν κινδύνω την ανεξαρτησία του ελεγκτικού οργάνου·

23. θεωρεί ότι το μελλοντικό σύστημα λογιστικής πρέπει να έχει τουλάχιστον τα ακόλουθα θεμελιώδη χαρακτηριστικά:

- ενιαίο και πλήρες ολοκληρωμένο σημείο εισόδου των πληροφοριών σε ολόκληρο το σύστημα,

- ενιαίο ορισμό των δεδομένων,

- συνέπεια μεταξύ κεντρικών και τομεακών συστημάτων,

- πολυετή συνέπεια δεδομένων και πληροφοριών (έτσι ώστε να διευκολύνεται η συγκρισιμότητα και να καταδεικνύονται οι βελτιώσεις),

- δυνατότητα για απόλυτη εφαρμογή της μεθόδου της αυτοτέλειας των χρήσεων και σεβασμό των διεθνών προτύπων λογιστικής που βασίζεται στην αυτοτέλεια των χρήσεων·

24. υποστηρίζει τις πρόσφατες κινήσεις που αποβλέπουν στη συμπλήρωση της δήλωσης του προϋπολογισμού με μια ευρύτερη οικονομική δήλωση που να αντανακλά καλύτερα την πραγματική κατάσταση των λογαριασμών της Ευρωπαϊκής Ένωσης·

III. Το σύστημα πληροφορικής

25. εκφράζει τη βαθεία ανησυχία του για την έλλειψη ολοκλήρωσης του τρέχοντος αυτοματοποιημένου συστήματος λογιστικής, το οποίο βασίζεται σε μια περίπλοκη τρίπτυχη διασύνδεση υπολογιστή η οποία αναπτύχθηκε από τις υπηρεσίες της Επιτροπής το 1997 (SINCOM 2) και επεκτάθηκε το 1999 με σκοπό να παράσχει ένα σύστημα διασύνδεσης φιλικό προς τον χρήστη για τις τομεακές υπηρεσίες· επισημαίνει καταθορυβημένο ότι το σύστημα αυτό δεν εξασφαλίζει ούτε το απαιτούμενο επίπεδο ασφαλούς πρόσβασης ούτε την αξιοπιστία της εισαγωγής δεδομένων από διάφορα μέρη του συστήματος και ως εκ τούτου επικρίνεται από το Ελεγκτικό Συνέδριο·

26. επισημαίνει ότι κατά τη λήψη απόφασης σχετικά με σύστημα που θα αντικαταστήσει το παρόν, η Επιτροπή πρέπει να προγραμματίσει μακροπρόθεσμα και να αναπτύξει το πιο αξιόπιστο και πρακτικό σύστημα λογιστικής σε υπολογιστή που υπάρχει στην αγορά που να είναι συμβατό με την ανάπτυξη διεθνών προτύπων λογιστικής του δημόσιου τομέα (IPSAS)· ζητεί να διενεργηθεί ανάλυση του κόστους-οφέλους των δύο εναλλακτικών λύσεων που διατυπώνονται στις επιλογές 2 και 3(6) προκειμένου η αρμόδια για τον προϋπολογισμό και τη χορήγηση απαλλαγής αρχή να αποτιμήσει τις επιπτώσεις για τον προϋπολογισμό, το οργανόγραμμα και την αποτελεσματικότητα των επιλογών· σημειώνει ταυτόχρονα ότι σύμφωνα με τις εκτιμήσεις της Επιτροπής οι απαιτούμενοι εξωτερικοί πόροι για την ανάπτυξη του συστήματος τεχνολογίας των πληροφοριών ανέρχονται σε 18,6 εκατ. ευρώ·

27. θεωρεί ουσιαστικό να λάβει πλήρως υπόψη της η Επιτροπή την εμπειρία και τις ανάγκες των χρηστών κατά το σχεδιασμό και την εφαρμογή του νέου συστήματος·

28. εκφράζει την άποψη ότι το μελλοντικό σύστημα πρέπει να έχει τουλάχιστον τα ακόλουθα χαρακτηριστικά:

- ενιαίο σημείο πρόσβασης του χρήστη στα δεδομένα,

- πλήρη διαλειτουργικότητα του συστήματος,

- εξάλειψη των πλεοναζόντων δεδομένων,

- πραγματική ασφάλεια και αξιοπιστία των δεδομένων και εγγύηση πλήρους ίχνους ελέγχου,

- λειτουργικό εφεδρικό αντίγραφο σε περίπτωση κατάρρευσης του συστήματος,

- συμμετοχή των ομάδων χρηστών σε όλες τις φάσεις της ανάπτυξης (έτσι ώστε να εξασφαλισθεί η φιλικότητα προς το χρήστη και να περιοριστεί η ανάγκη για ειδικά τομεακά ή τοπικά συστήματα,

- εύστοχη και διασφαλισμένη διαχείριση των αλλαγών λογισμικού·

29. ζητεί να διεξαχθεί από εξωτερικούς εμπειρογνώμονες λεπτομερής και ολοκληρωμένος έλεγχος των σχεδίων της Επιτροπής, προκειμένου να βελτιωθεί το δημοσιονομικό πλαίσιο και τα συνδεόμενα με αυτό συστήματα πληροφορικής και να αξιολογηθεί η καταλληλότητά τους, ούτως ώστε να διασφαλισθεί ότι τα μέτρα που έχουν ληφθεί ανταποκρίνονται στις υψηλότερες προδιαγραφές της σύγχρονης λογιστικής πρακτικής, περιλαμβανομένων των αναγκών που αναφέρονται στα σημεία 23 και 28· ζητεί να διαβιβασθούν και να συζητηθούν τα αποτελέσματα του εξωτερικού αυτού ελέγχου στην ακρόαση για το δημοσιονομικό πλαίσιο που θα διοργανώσει η Επιτροπή Ελέγχου του Προϋπολογισμού και στην οποία θα συμμετάσχουν η Επιτροπή και το Ελεγκτικό Συνέδριο·

IV. Ειδική έκθεση αριθ. 2/2002 του Ελεγκτικού Συνεδρίου(7)

30. επισημαίνει ότι το Συνέδριο τόνισε το γεγονός ότι τα στοιχεία που υπέβαλε η Επιτροπή σε σχέση με τις διαθέσιμες πιστώσεις πληρωμών και τις πραγματοποιηθείσες πληρωμές για τα προγράμματα Socrates και Νεολαία για την Ευρώπη διαφέρουν, ανάλογα με το έγγραφο που χρησιμοποιήθηκε·

31. λαμβάνει γνώση των εξηγήσεων και αιτιολογήσεων που παρέσχε η Επιτροπή σ' ό,τι αφορά τα στοιχεία αυτά και συγκεκριμένα:

α) ότι όλα τα στοιχεία που παρασχέθηκαν για την εν λόγω περίοδο (1995 έως 1999) στις προτάσεις του προϋπολογισμού, είναι συνεπή προς τα στοιχεία που περιέχονται στον τόμο ΙΙ του δημοσιονομικού ισολογισμού·

β) ότι, παρά ταύτα, οι προτάσεις του προϋπολογισμού αποκλείουν στοιχεία που έχουν σχέση με τη συμμετοχή των χωρών του Ευρωπαϊκού Οικονομικού Χώρου, αλλά και των τρίτων χωρών καθώς αυτές εμφαίνονται στους δημοσιονομικούς ισολογισμούς χωρίς σαφή ένδειξη, με αποτέλεσμα να γίνονται εσφαλμένες αναγνώσεις·

γ) ότι είναι αρκετά περίπλοκο το να συμφωνήσουν τα στοιχεία και από τις δυο πηγές και απαιτείται να συγκεντρωθούν πληροφορίες από έξι διαφορετικούς πίνακες από βοηθητικούς τόμους των δημοσιονομικών ισολογισμών·

δ) ότι οι αριθμοί στους τόμους Ι και IV των δημοσιονομικών ισολογισμών στρογγυλοποιούνται και, καθώς υπάρχουν αρκετοί τρόποι παρουσίασης των στοιχείων που συγκεντρώνονται από τους αρχικούς πίνακες, αυτό μπορεί να οδηγήσει σε διαφορετικά αποτελέσματα·

ε) ότι τα στοιχεία που εμφαίνονται στον τόμο Ι του δημοσιονομικού ισολογισμού για τις αναλήψεις υποχρεώσεων του 1998 στο πρόγραμμα Νεολαία για την Ευρώπη δεν είναι ακριβή, με αποτέλεσμα να υπάρχουν αμφιβολίες ως προς τη συνέπεια και την αξιοπιστία των στοιχείων που εμφαίνονται στον τόμο αυτό·

32. ζητεί από την Επιτροπή να δώσει στο μέλλον πλήρεις εξηγήσεις για τους λογαριασμούς της και στοιχεία ως προς τη νομική τους βάση, συμπεριλαμβανομένων και των διαφόρων τόμων και πινάκων·

33. ζητεί από την Επιτροπή να προβεί σε άμεση αξιολόγηση της αξιοπιστίας και ορθότητας των στοιχείων που περιλαμβάνονται στους τόμους Ι και IV των δημοσιονομικών ισολογισμών της, προκειμένου να αντιμετωπίσει τις σημερινές ελλείψεις της·

34. ζητεί από την Επιτροπή να χρησιμοποιεί αποδεδειγμένα στοιχεία από τους δημοσιονομικούς ισολογισμούς της ως μόνη πηγή για οποιαδήποτε επίσημη κοινοποίηση δημοσιονομικών στοιχείων, και να σταματήσει αμέσως την αύξηση των ασυνεπών στοιχείων που κοινοποιούν άλλες υπηρεσίες της Επιτροπής·

35. επισημαίνει ότι τα στοιχεία για τις πραγματοποιηθείσες πληρωμές που αναφέρονται στην τελική έκθεση αξιολόγησης του προγράμματος Νεολαία [SEC(2001) 1621] δεν μπορούν να αντιστοιχιστούν με κανένα αριθμητικό στοιχείο που προέρχεται από διαφορετικές πηγές·

V. Εκσυγχρονισμός του συστήματος πληρωμών

36. επισημαίνει ότι η αναξιοπιστία και η μη αποκάλυψη των ημερομηνιών τιμολογίων, αποδείξεων και πληρωμών από την Επιτροπή βλάπτει σοβαρά την υπόληψη των ευρωπαϊκών θεσμικών οργάνων, προκαλεί σοβαρά προβλήματα σε αποδέκτες και είναι ευθέως υπεύθυνη για την απώλεια σημαντικών ποσών (ετήσια έκθεση, σημείο 9.86)·

37. επισημαίνει ότι η καθιέρωση ενός ενιαίου σημείου εισόδου των πληροφοριών σε ολόκληρο το σύστημα όπως προτείνεται στο παρόν ψήφισμα θα εξαλείψει τις διπλές και αντιφατικές καταχωρήσεις "εκτελέσεων πληρωμών" καθώς και τα αποκλίνοντα και ασύμβατα συστήματα λογιστικής· παράλληλα, θα επιτρέψει, χωρίς επιπλέον κόστος:

- την αυτόματη καταγραφή των αποδείξεων, τιμολογίων και πληρωμών στα ίδια έγγραφα, καθιστώντας με αυτό τον τρόπο δυνατή την ορθή εφαρμογή, τον έλεγχο και τον απολογιστικό έλεγχο της οδηγίας 2000/35/ΕΚ του Ευρωπαϊκού Κοινοβουλίου και του Συμβουλίου, της 29ης Ιουνίου 2000, για την καταπολέμηση των καθυστερήσεων πληρωμών στις εμπορικές συναλλαγές(8), όπως μεταφέρθηκε στους εσωτερικούς κανόνες των ευρωπαϊκών θεσμικών οργάνων με το άρθρο 83 του δημοσιονομικού κανονισμού της 25ης Ιουνίου 2002 και το άρθρο 106 του κανονισμού (ΕΚ, Ευρατόμ) αριθ. 2342/2002(9) της Επιτροπής για την θέσπιση των κανόνων εφαρμογής του πρώτου·

- συστηματική καταγραφή του χρόνου που μεσολαβεί από τη στιγμή σύνταξης των ενταλμάτων πληρωμής έως τη στιγμή που το έμβασμα φθάνει είτε στον αποδέκτη είτε σε τραπεζικό ίδρυμα· οι πληροφορίες αυτές θα επιτρέψουν να αξιολογηθεί η απόδοση των τραπεζών που επιλέγονται για την διαχείριση των κοινοτικών εμβασμάτων (ταχύτητα μεταφοράς)·

- συνεπή ειδοποίηση των αποδεκτών για τις ημερομηνίες των ενταλμάτων πληρωμής, αντί του σημερινού αποσπασματικού συστήματος βάσει του οποίου οι αποδέκτες λαμβάνουν διαφορετικές ειδοποιήσεις ή και καθόλου ειδοποιήσεις· οι πληροφορίες αυτές επιτρέπουν στους αποδέκτες να κρίνουν την αποτελεσματικότητα και αποδοτικότητα των χρηματοπιστωτικών ιδρυμάτων· κατά συνέπεια, καθίσταται ευκολότερο να ελεγχθούν οι ευθύνες των διάφορων παραγόντων που εμπλέκονται στο σύστημα πληρωμών·

38. είναι της γνώμης ότι η μεταρρύθμιση του συστήματος λογιστικής επιβάλλει τη συστηματική κοινοποίηση πληροφοριών στους αποδέκτες των κοινοτικών κονδυλίων· κατά συνέπεια καλεί την Επιτροπή να θεσπίσει πρότυπο πρόγραμμα σχετικά με την εισαγωγή πληροφοριών για τις ημερομηνίες τιμολογίων και πληρωμών στις ειδοποιήσεις που αποστέλλονται στους αποδέκτες·

VI. Εφαρμογή της αρχής της καθολικότητας

39. επισημαίνει ότι οι τόκοι που παράγονται από κοινοτικά κεφάλαια καθώς και το πλήρες ποσό των ανακτώμενων κοινοτικών κεφαλαίων θα εμφαίνονται, σύμφωνα με το άρθρο 268 της συνθήκης, στον προϋπολογισμό·

40. κατά συνέπεια θεωρεί απαράδεκτο το γεγονός ότι η Επιτροπή δεν ήταν σε θέση να ποσοτικοποιήσει, προσδιορίσει ή εξηγήσει τη χρήση των τόκων που παρήχθησαν από τις προκαταβολικές πληρωμές της Κοινότητας ή του 20 % των ποσών που ανακτήθηκαν βάσει του κανονισμού (ΕΟΚ) αριθ. 595/91 του Συμβουλίου(10), με μόνη εξαίρεση τους τόκους από τα διαρθρωτικά ταμεία·

41. επισημαίνει ότι η Επιτροπή, όσον αφορά τα διαρθρωτικά ταμεία, δεν ήταν σε θέση, ούτε εδώ, να ποσοτικοποιήσει ή προσδιορίσει τους εισπραχθέντες τόκους, αλλά έδωσε μια γενική εξήγηση για τη χρήση του· από την εξήγηση αυτή προκύπτει ότι η χρήση των τόκων αντιφάσκει με τις κείμενες διατάξεις (άρθρο 32 παράγραφος 2 του κανονισμού (ΕΚ) αριθ. 1260/1999 του Συμβουλίου(11) σε συνδυασμό με τον κανονισμό (ΕΚ) αριθ. 1685/2000(12) της Επιτροπής, παράρτημα, παράγραφος 1 του τρίτου κανόνα)·

42. σημειώνει πάντως ότι το άρθρο 3 του κανονισμού (ΕΚ, Ευρατόμ) αριθ. 2342/2002 αποκλείει από την κυριότητα των Κοινοτήτων τις "προχρηματοδοτήσεις που καταβάλλονται για την εκτέλεση σύμβασης, κατά την έννοια του άρθρου 88 του δημοσιονομικού κανονισμού, στα κράτη μέλη ή βάσει της προενταξιακής βοήθειας, και τις προκαταβολές που αναφέρονται στο άρθρο 265 (...) την από κοινού διαχείριση κατά την έννοια του άρθρου 53 του δημοσιονομικού κανονισμού"·

43. αναμένει κατά συνέπεια από την Επιτροπή να παρουσιάσει, μέσα στους επόμενους τρεις μήνες, λεπτομερές πρόγραμμα δράσης, ούτως ώστε να συμπεριληφθούν τα ποσά που εμφαίνονται στην παράγραφο 40, με εξαίρεση τα ποσά που εμφαίνονται στην παράγραφο 42 στο εγγύς μέλλον στον προϋπολογισμό·

VII. Εξωτερική ανάθεση δραστηριοτήτων και μεταρρύθμιση της Επιτροπής

A. Πολιτική προσωπικού

44. ζητεί από την Επιτροπή να θεσπίσει κώδικα συμπεριφοράς για το προσωπικό της με τον οποίο να εξασφαλίζεται η διαφάνεια και ο διαχωρισμός μεταξύ ιδιωτικών και δημόσιων συμφερόντων όσον αφορά τα καθήκοντά τους και τις ευθύνες τους στην Επιτροπή και τις παρελθούσες, παρούσες και μελλοντικές δραστηριότητές τους εκτός της Επιτροπής·

45. ζητεί από την Επιτροπή να παρακολουθεί εκ του σύνεγγυς τη χορήγηση αδειών για προσωπικούς λόγους, προκειμένου να εξασφαλίσει ότι τηρούνται οι όροι διαφάνειας και χωρισμού των συμφερόντων· επίσης την καλεί να επανεξετάσει προηγούμενες αποφάσεις της στο φως αυτών των πορισμάτων·

46. επισημαίνει ότι η Επιτροπή δεν μπόρεσε να τεκμηριώσει κανέναν από τους ισχυρισμούς της σχετικά με τη συνέχιση της παρούσας πολιτικής για εφαρμογή συντελεστών στάθμισης στις συντάξεις του προσωπικού·

47. εν ονόματι της αρχής της δικαιοσύνης και της ίσης μεταχείρισης, της ελεύθερης κυκλοφορίας, του δικαιώματος στην ιδιωτική ζωή, καθώς και του σημαντικού κόστους που αντιπροσωπεύουν οι συνταξιοδοτικοί συντελεστές στάθμισης, αλλά και του απαγορευτικού κόστους ελέγχου τους, θεωρεί ότι το σύστημα των γεωγραφικών σταθμίσεων ανάλογα με τη δηλούμενη ή τεκμαιρόμενη κατοικία του συνταξιούχου πρέπει να τερματισθεί και καλεί την Επιτροπή να τροποποιήσει τις προτάσεις της για αναθεώρηση του Κανονισμού Υπηρεσιακής Κατάστασης σ' αυτή την κατεύθυνση·

B. Εκτελεστικοί οργανισμοί και άλλες μορφές εξωτερικής ανάθεσης δραστηριοτήτων

48. λαμβάνει γνώση του κανονισμού (ΕΚ) αριθ. 58/2003 του Συμβουλίου, της 19ης Δεκεμβρίου 2002, περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων(13)·

49. υπογραμμίζει ότι η Επιτροπή διατηρεί την τελική ευθύνη σχετικά με τις δραστηριότητες των εκτελεστικών οργανισμών στους οποίους μεταβιβάζεται το καθήκον της διαχείρισης των κοινοτικών προγραμμάτων (εκτέλεση του προϋπολογισμού)·

50. επισημαίνει ότι η εξωτερική ανάθεση ορισμένων εργασιών σε δημόσιους εκτελεστικούς οργανισμούς πρέπει να ικανοποιεί ένα συγκεκριμένο στόχο, ότι τα προς εκτέλεση καθήκοντα πρέπει να είναι περίπλοκα από τεχνική άποψη και προσωρινής διάρκειας και ότι, σε κάθε περίπτωση, καθήκοντα που αποτελούν ευθύνη των δημόσιων αρχών ή που συνεπάγονται την άσκηση διακριτικής εξουσίας ή την πρόσβαση σε εμπιστευτικές πληροφορίες δεν επιτρέπεται να μεταβιβάζονται σε εκτελεστικούς οργανισμούς·

51. τονίζει ότι πριν από την απόφαση για δημιουργία οποιουδήποτε εκτελεστικού οργανισμού, η Επιτροπή πρέπει να πραγματοποιήσει ενδελεχή ανάλυση της ανάγκης και της προστιθέμενης αξίας των διοικητικών λειτουργιών που θα εκτελέσει ο οργανισμός, λαμβάνοντας υπόψη τις αρχές της επικουρικότητας και της απλούστευσης των διαδικασιών·

52. πιστεύει ότι, αν και φαίνεται λογικό να γίνεται εξωτερική ανάθεση ορισμένων περιφερειακών δραστηριοτήτων, όπως οι υπηρεσίες επισιτισμού, η εξωτερική ανάθεση κεντρικών καθηκόντων της πολιτικής ενημέρωσης της Επιτροπής -όπως είναι η σύνταξη κειμένων- στο πλαίσιο πολυετούς σύμβασης ύψους πολλών εκατομμυρίων ευρώ με μια μόνο επιχείρηση, μεταβιβάζει ουσιαστικές διακριτικές εξουσίες στη μετουσίωση των πολιτικών επιλογών σε δράση· κατά συνέπεια, καλεί την Επιτροπή να επανεξετάσει προσεκτικά την πολιτική της σε σχέση με την εξωτερική ανάθεση δραστηριοτήτων, κυρίως έχοντας υπόψη την αρχή του ετήσιου χαρακτήρα του προϋπολογισμού·

53. εκφράζει τη λύπη του διότι η Επιτροπή μέχρι στιγμής δεν μπόρεσε να ποσοτικοποιήσει το βαθμό εξωτερικής ανάθεσης διοικητικών καθηκόντων με ανάλυση ανά υπηρεσία της Επιτροπής· ζητεί από την Επιτροπή να παρουσιάσει το συντομότερο δυνατό τις πληροφορίες αυτές, σύμφωνα με τα ακόλουθα κριτήρια:

- αριθμός διαγωνισμών και διαδικασιών διαγωνισμού,

- αριθμός συμβάσεων,

- κατάλογος σημαντικών αποδεκτών των συμβάσεων κατά χρηματοοικονομική αξία·

54. καλεί την Επιτροπή να εκπονήσει συνολική μελέτη των δραστηριοτήτων στις οποίες επιδίδονται επί του παρόντος διάφοροι κοινοτικοί φορείς και οι οποίες μπορεί να αλληλοκαλύπτονται ή να υπηρετούν τους αυτούς σκοπούς· τούτο για να προτείνει τις αρμόζουσες λύσεις, περιλαμβανομένων και των συγχωνεύσεων κοινοτικών υπηρεσιών·

55. ανησυχεί διότι σε πολλούς κοινοτικούς οργανισμούς παρατηρείται ανισορροπία μεταξύ δαπανών διοικητικής λειτουργίας και επιχειρησιακών δαπανών, με τις δαπάνες διοικητικής λειτουργίας να υπερβαίνουν τις επιχειρησιακές δαπάνες· καλεί ως εκ τούτου την Επιτροπή και τους οργανισμούς να θέσουν στόχους και χρονοδιάγραμμα προς μείωση του επιπέδου των δαπανών διοικητικής λειτουργίας ως ποσοστού των συνολικών δαπανών·

56. είναι της γνώμης επ' αυτού ότι σε αυτούς τους κοινοτικούς οργανισμούς θα μπορούσαν να ανατεθούν περισσότερα επιχειρησιακά καθήκοντα, αποφεύγοντας ούτως τη δημιουργία περαιτέρω εκτελεστικών υπηρεσιών και κοινοτικών φορέων από την Επιτροπή· ζητεί από την Επιτροπή να προβεί στις δέουσες προτάσεις έως τις 30 Ιουνίου 2003 το αργότερο και πριν να δημιουργήσει περαιτέρω εκτελεστικές υπηρεσίες·

Γ. Eurostat

57. επαναλαμβάνει την πολιτική σημασία που δίδει στις παραγράφους 14 - 32 του ψηφίσματός του της 13ης Μαρτίου 2003(14) με θέμα την προστασία των οικονομικών συμφερόντων των Κοινοτήτων και την καταπολέμηση της απάτης, τονίζει δε εκ νέου ότι αναμένει από την Υπηρεσία Εσωτερικού Λογιστικού Ελέγχου της Επιτροπής να εξετάσει έως το καλοκαίρι 2003 τη νομιμότητα και κανονικότητα όλων των συμβάσεων που συνήψε η Στατιστική Υπηρεσία των Ευρωπαϊκών Κοινοτήτων από του 1999 και να περιλάβει στη διερεύνηση τις συμβάσεις που συνήψαν άλλες υπηρεσίες της Επιτροπής τη συστάσει της Στατιστικής Υπηρεσίας των Ευρωπαϊκών Κοινοτήτων·

58. εκφράζει τη λύπη του διότι οι συστάσεις που διατυπώθηκαν κατά το παρελθόν από την Υπηρεσία Εσωτερικού Λογιστικού Ελέγχου της Στατιστικής Υπηρεσίας των Ευρωπαϊκών Κοινοτήτων σχετικά με μελλοντικές συμβάσεις με την Eurogramme καθώς και όσον αφορά την εφαρμογή του άρθρου 24 του Κανονισμού Υπηρεσιακής Καταστάσεως στην περίπτωση των κατηγοριών από την Eurogramme εις βάρος του υπευθύνου του έργου δεν ακολουθήθηκαν πλήρως· καλεί την Επιτροπή να λαμβάνει δεόντως υπόψη τις συστάσεις που διατυπώνουν τόσο η Υπηρεσία Εσωτερικού Λογιστικού Ελέγχου όσο και οι υπηρεσίες εσωτερικού λογιστικού ελέγχου των διαφόρων τμημάτων του θεσμικού οργάνου· καλεί την Επιτροπή να εφαρμόσει πλήρως το άρθρο 24 του Κανονισμού Υπηρεσιακής Καταστάσεως στην ως άνω περίπτωση·

59. χαιρετίζει την από την Επιτροπή ανακοίνωση λεπτομερούς αναθεώρησης όλων των συμβάσεων με την Eurogramme και καταβολών προς αυτήν, την αναστολή όλων των νέων συμβάσεων με τη συγκεκριμένη επιχείρηση και την πλήρη εφαρμογή των διατάξεων του δημοσιονομικού κανονισμού που αφορούν τη μεταβίβαση των μετοχών της εν λόγω επιχειρήσεως σε νέα εταιρεία·

60. θεωρεί απαράδεκτο το ότι η Επιτροπή αγνοεί καταγγελίες της OLAF προς δικαστικές αρχές των κρατών μελών με θέμα συμβάσεις που συνήψαν θεσμικά όργανα της Ευρωπαϊκής Κοινότητας και σε ουδεμία ενέργεια προβαίνει επ' αυτών· καλεί την Επιτροπή να προβεί σε ενδελεχή ανασκόπηση της παρούσης καταστάσεως και να λάβει τα απαραίτητα μέτρα προς αποκατάστασή της δίδοντάς τους τον κατεπείγοντα χαρακτήρα που απαιτείται·

VIII. Ανεπαρκής εκτέλεση του προϋπολογισμού

A. Πιστώσεις πληρωμών για τα διαρθρωτικά ταμεία

61. επισημαίνει ότι τα αχρησιμοποίητα ποσά για τις περιόδους προγραμματισμού πριν από το 1994 ανέρχονται στο ίδιο σχεδόν ύψος με τις υπό συζήτηση πιστώσεις·

62. εκφράζει τη λύπη του διότι το ποσοστό εκτέλεσης των διαθέσιμων πιστώσεων πληρωμών για διαρθρωτικά μέτρα κατά το 2001 μειώθηκε περαιτέρω σε σχέση με τα προηγούμενα έτη, για τρίτο κατά σειρά έτος (1999: 87 %, 2000: 77,5 % 2001: 68,1 %)· αναγνωρίζει ωστόσο ότι το ποσοστό εκτέλεσης για το 2002 (71,8 %) διακόπτει αυτή την καθοδική τάση και ελπίζει ότι στα επόμενα έτη θα συνεχίσει η βελτίωση του ποσοστού·

63. συμφωνεί με τις παρατηρήσεις του Ελεγκτικού Συνεδρίου σχετικά με τα προβλήματα που παρουσιάζουν τα αρχικά στάδια των εργασιών προγραμματισμού· εκφράζει ιδιαίτερη ανησυχία για την καθυστέρηση κατά το ξεκίνημα της περιόδου προγραμματισμού 2000-2006· θεωρεί ότι η Επιτροπή πρέπει να διατυπώσει προτάσεις σχετικά με την επόμενη μεταρρύθμιση των Διαρθρωτικών Ταμείων, για να αποσοβήσει εξίσου μεγάλες καθυστερήσεις στο μέλλον· θεωρεί ότι κατά την επόμενη προγραμματική περίοδο πρέπει να καθοριστούν οι περίοδοι προγραμματισμού για τα προγράμματα στόχους και τις κοινοτικές πρωτοβουλίες·

64. εκφράζει την κατάπληξή του για το γεγονός ότι οι προβλέψεις πληρωμών για το 2001 ήταν κατά 50 % υψηλότερες από τις πραγματικές πληρωμές· επισημαίνει ότι η υπερεκτίμηση των πληρωμών οφείλεται κατά 85 % σε τρία κράτη μέλη (Ιταλία, Πορτογαλία και Ηνωμένο Βασίλειο)· επικρίνει τα συγκεκριμένα κράτη μέλη για τις ιδιαίτερα ανεπιτυχείς προβλέψεις τους για το 2001· καλεί την Επιτροπή να βελτιώσει από κοινού με τα κράτη μέλη τις τεχνικές πρόβλεψης·

65. διαπιστώνει ότι ο κανονισμός (ΕΚ) αριθ. 1260/1999 του Συμβουλίου δεν συνέβαλε σε απλούστευση των διαδικασιών και των κανόνων σχετικά με την εκτέλεση των προγραμμάτων· υπενθυμίζει ως προς αυτό τα συμπεράσματα του Ελεγκτικού Συνεδρίου τα οποία κάνουν λόγο για παραμένουσα αβεβαιότητα ως προς τον καταμερισμό ευθυνών μεταξύ κρατών μελών και Επιτροπής· ωστόσο, εκφράζει την άποψη ότι η απλούστευση των μέτρων δεν πρέπει να αποβεί εις βάρος των πολιτικών προτεραιοτήτων των Κοινοτήτων·

66. χαιρετίζει τις προτάσεις που διατύπωσε η Επιτροπή τον Οκτώβριο του 2002 που αποβλέπουν σε απλούστευση των μέτρων εντός της τρέχουσας περιόδου προγραμματισμού και ζητεί επιμόνως από την Επιτροπή και τα κράτη μέλη να υλοποιήσουν το μέρος που τους αναλογεί το ταχύτερο δυνατό, ούτως ώστε να βελτιωθεί το ποσοστό εκτέλεσης των διαθέσιμων πιστώσεων πληρωμών κατά το 2003· εκφράζει την λύπη του για την απροθυμία των κρατών μελών να καταστήσουν υπεύθυνα τα δικά τους θεσμικά όργανα για την περάτωση των αντίστοιχων εθνικών προγραμμάτων και να εκδίδουν ετήσια δήλωση αξιοπιστίας ως μέσο για τη μείωση των ελέγχων που πρέπει να εκτελέσει η Επιτροπή·

67. τονίζει ότι θα πρέπει να δοθεί μεγάλη προτεραιότητα στην καταπολέμηση των παρατυπιών, της απάτης και της διαφθοράς, καθώς και στην προστασία των οικονομικών συμφερόντων της Ευρωπαϊκής Ένωσης σε όλα τα κράτη μέλη· καλεί την Επιτροπή όπως, κατόπιν διαβούλευσης με τις αρμόδιες αρχές των κρατών μελών, μεριμνήσει ώστε όλα τα κράτη μέλη να διαθέτουν ή να αναπτύξουν, για τη διαχείριση των πόρων της ΕΕ -ειδικότερα εκείνων που τους χορηγούνται στα πλαίσια συγχρηματοδότησης- τα κατάλληλα συστήματα λογιστικής και ελέγχου, αφετέρου δε να συστήσουν υπηρεσίες καταπολέμησης της απάτης οι οποίες να συνεργάζονται με την Ευρωπαϊκή Υπηρεσία Καταπολέμησης της Απάτης (OLAF)· ζητεί επιμόνως να ενισχυθεί περαιτέρω η συνεργασία μεταξύ του Ελεγκτικού Συνεδρίου της ΕΕ και των ομολόγων εθνικών οργάνων·

68. καλεί γενικότερα την Επιτροπή, συγκεκριμένα την Υπηρεσία Εσωτερικού Λογιστικού Ελέγχου, το Ελεγκτικό Συνέδριο και τα κράτη μέλη να αναπτύξουν και εισαγάγουν ενιαίο πρότυπο λογιστικού ελέγχου προς περαιτέρω βελτίωση και εξορθολογισμό των δραστηριοτήτων λογιστικού ελέγχου και αναφοράς·

69. εκφράζει την άποψη ότι η Επιτροπή πρέπει να εξετάσει εναλλακτικές μεθόδους και επιλογές, σε περίπτωση που δεν βελτιωθεί σημαντικά το ποσοστό εκτέλεσης για το 2003, ούτως ώστε οι διαθέσιμες πιστώσεις πληρωμών να εναρμονιστούν με τα ποσά τα οποία μπορούν σε ρεαλιστική βάση να υλοποιήσουν τα κράτη μέλη, προκειμένου για τη διαδικασία προϋπολογισμού 2005·

70. εκφράζει σοβαρή ανησυχία για το εξαιρετικό μέγεθος της μη απορρόφησης πόρων σε μερικά κράτη μέλη όσον αφορά τα προγράμματα των διαρθρωτικών ταμείων 1994-1999, υπενθυμίζει δε ότι κοινοτικός κανονισμός όρισε ως λήξη της προθεσμίας την 31η Μαρτίου 2003· επισημαίνει ότι τα κράτη μέλη που υποβάλουν αιτήσεις σχετικά με την περίοδο αυτή προγραμματισμού, οι δε αιτήσεις που παραλαμβάνονται μετά την ημερομηνία αυτή, δεν θα έχουν καταβολές· εξαιρέσεις μπορεί να γίνουν για εκείνες που εξαρτώνται από υποθέσεις που ακολουθούν διαδικασία ενώπιον της δικαιοσύνης·

71. επαναλαμβάνει το αίτημα που διατύπωσε το Ελεγκτικό Συνέδριο να παρέχει η Επιτροπή περισσότερη καθοδήγηση στα κράτη μέλη σχετικά με την αναφορά παρατυπιών εντός του προγράμματος των διαρθρωτικών ταμείων, ζητεί δε από την Επιτροπή να αποδείξει ότι το έπραξε·

72. εκφράζει την απογοήτευσή του για τις προτάσεις απλούστευσης που υπέβαλε η ΓΔ Περιφερειών σε σχέση με τα διαρθρωτικά ταμεία και ζητεί να επέλθουν ριζικές αλλαγές στο προσεχές πρόγραμμα διαρθρωτικών ταμείων για να συμφωνεί με τις προτάσεις της Επιτροπής που διατυπώνονται στο λευκό βιβλίο με θέμα τη διακυβέρνηση της ΕΕ(15)·

73. ζητεί, στο πλαίσιο της Συνέλευσης για το Μέλλον της Ευρώπης, να ανατεθεί στο μέλλον στην Επιτροπή να θεσπίσει δομές λογιστικού ελέγχου εντός των διαρθρωτικών ταμείων ανάλογες προς τους χορηγούμενους πόρους·

74. υποστηρίζει ότι η επόμενη μεταρρύθμιση των διαρθρωτικών ταμείων, η οποία θα λάβει χώρα σε μια ήδη διευρυμένη Ένωση, πρέπει να προσανατολίζεται προς τις ακόλουθες αρχές: συγκέντρωση σε ολίγες και σαφείς προτεραιότητες, περαιτέρω απλοποίηση των διοικητικών διαδικασιών, μεγαλύτερος συνυπολογισμός των επιδόσεων κατά την κατανομή των πιστώσεων και αποφυγή αιφνίδιων μεταβάσεων από τη μία περίοδο προγραμματισμού στην άλλη·

B. Sapard

75. διαπιστώνει ότι το πρόγραμμα Sapard έχει ως βασικό στόχο να βοηθήσει το γεωργικό τομέα και τις περιοχές της υπαίθρου των δέκα υποψήφιων χωρών να προσαρμοστούν στα ζητούμενα της ευρωπαϊκής ολοκλήρωσης και ότι η χρηματοδοτική βοήθεια από τον προϋπολογισμό της Ένωσης ανέρχεται σε 3769 εκατ. ευρώ για την περίοδο 2000-2003 (βλέπε ετήσια έκθεση του Ελεγκτικού Συνεδρίου 2000(16), πίνακας 6.1)·

76. λαμβάνει υπό σημείωση ότι η ανεπαρκής δημοσιονομική εκτέλεση του Sapard για τα οικονομικά έτη 2000 και 2001 οφείλεται κατά πρώτο λόγο στην βραδύτητα της συγκρότησης, στις υποψήφιες χώρες, του περίπλοκου ρυθμιστικού πλαισίου που είναι απαραίτητο για τη δημιουργία των "εθνικών οργανισμών", πράγμα το οποίο καταδεικνύεται από το γεγονός ότι μόνο σε πέντε χώρες κατορθώθηκε έως το τέλος του 2001 η μεταβίβαση της διαχείρισης και του ελέγχου των κεφαλαίων·

77. διαπιστώνει την υστέρηση μεταξύ των εκτιμήσεων της Επιτροπής όσον αφορά τις δυνατότητες δρομολόγησης του προγράμματος και του ποσού των εκταμιεύσεων, οι οποίες για το 2001 αντιπροσωπεύουν ποσό 30,5 εκατ. ευρώ, που πληρώθηκαν ως προκαταβολές στις πέντε χώρες στις οποίες έγινε ανάθεση της διαχείρισης, εκ των οποίων ένα μόνο εκατομμύριο διατέθηκε σε τελικούς δικαιούχους·

78. υπογραμμίζει την επιτακτική ανάγκη να ληφθεί υπόψη η κατάσταση των υποψήφιων χωρών σε τομείς όπως η πρόσβαση στις πιστώσεις, η οποία σε ορισμένες χώρες είναι ανύπαρκτη (π.χ. Βουλγαρία) και είναι εντελώς απαραίτητη δεδομένου ότι οι δικαιούχοι πρέπει να χρηματοδοτήσουν εκ των προτέρων το έργο πριν πληρωθούν από το Sapard· και στην απουσία αγοράς ακινήτων, εξαιτίας του οποίου είναι δύσκολο για ορισμένους δικαιούχους να εκπληρώσουν τα κριτήρια επιλεξιμότητας (μίσθωση, ιδιοκτησία καλλιεργήσιμων εδαφών)·

79. χαιρετίζει την παρέκκλιση από τον κανόνα n+2 που έχει θεσπισθεί για το πρόγραμμα Sapard στον κανονισμό (ΕΚ) αριθ. 2222/2000(17), όπως τροποποιήθηκε από τον κανονισμό (ΕΚ) αριθ. 188/2003(18), καλεί δε την Επιτροπή να συνοδεύσει την εκτέλεση της νέας διατάξεως με ειδική μέριμνα και να προειδοποιήσει εγκαίρως το Κοινοβούλιο στην περίπτωση ακυρώσεων·

80. εκφράζει τη βαθεία λύπη του διότι ο αντίκτυπος της παρεχόμενης από την Ευρώπη βοήθειας στη διαρθρωτική αναμόρφωση του αγροτικού τομέα στα υποψήφια προς ένταξη κράτη είναι ελάχιστος· θεωρεί ότι η παρούσα κατάσταση είναι απαράδεκτη και ότι βλάπτει σημαντικά τη διαδικασία της διεύρυνσης και την εικόνα της διεύρυνσης εντός της ΕΕ· καλεί την Επιτροπή να ορίσει ως προτεραιότητα τη διαρθρωτική προσαρμογή του αγροτικού τομέα των υποψηφίων προς ένταξη κρατών παρέχοντας επαρκή οικονομική στήριξη στους αγρότες που αντιμετωπίζουν τις προκλήσεις της ενσωματώσεως του τομέα στην Κοινότητα, εξασφαλίζοντας παράλληλα ότι υπάρχουν οι δέοντες μηχανισμού ελέγχου και ότι οι δομές ελέγχου και το διοικητικό κόστος είναι ανάλογα προς τα ποσά χρημάτων που χορηγούνται·

81. εκφράζει τη λύπη του διότι οι οδηγίες για το πρόγραμμα Sapard δεν διατίθενται στις γλώσσες των υποψηφίων προς ένταξη κρατών και εμμένει στο ότι η Επιτροπή πρέπει να επανορθώσει τούτο το ταχύτερο δυνατό·

Γ. Phare και Tacis

82. εκφράζει έντονες ανησυχίες για το υψηλό επίπεδο των εκκρεμουσών αναλήψεων υποχρεώσεων που επιβεβαίωσε το Ελεγκτικό Συνέδριο στο πλαίσιο του προγράμματος Phare στο τέλος του 2001 (περισσότερο από 2,3 δισ. ευρώ)·

83. επισημαίνει ότι το ποσοστό εκτέλεσης των πληρωμών ISPA κατά το 2001 ήταν μόνο 58 % λόγω καθυστερήσεων κατά τις διαπραγματεύσεις, αν και η επίδοση αυτή είναι λογική ιδίως σε σύγκριση με το Sapard (6 %)· καλεί την Επιτροπή και τις υποψήφιες χώρες να βελτιώσουν τις σχετικές επιδόσεις τους και να κάνουν την καλύτερη δυνατή χρήση των πιστώσεων ISPA·

84. υποστηρίζει ότι το πρόγραμμα TACIS θα έχει μεγαλύτερη επίδραση στην κοινωνική και οικονομική κατάσταση των τοπικών κοινωνιών, αν για τα τοπικά σχέδια επιλέγονται περισσότερες τοπικές εταιρείες· ζητεί από την Επιτροπή να παράσχει ενδεικτικά στοιχεία όσον αφορά τη σχέση αναλογίας μεταξύ των τοπικών και ευρωπαϊκών εταιρειών που επιλέγονται για τα έργα· καλεί την Επιτροπή να σχεδιάσει τους διαγωνισμούς κατά τρόπο που να διασφαλίζει ισότητα ευκαιριών επιλογής για τις τοπικές εταιρείες·

Δ. Βελτίωση της δημοσιονομικής ευθύνης στις υποψήφιες χώρες

85. επαναλαμβάνει ότι η καταπολέμηση της απάτης και της διαφθοράς καθώς και η προστασία των οικονομικών συμφερόντων της Κοινότητας πρέπει να είναι απόλυτες προτεραιότητες σε όλες τις υποψήφιες χώρες· καλεί την Επιτροπή να μεριμνήσει ώστε ότι όλες οι υποψήφιες χώρες να εφαρμόζουν σωστά συστήματα λογιστικής, λογιστικού ελέγχου και ελέγχου, να συστήσουν μονάδες καταπολέμησης της απάτης για να συνεργασθούν με την Ευρωπαϊκή Υπηρεσία Καταπολέμησης της Απάτης (OLAF) και να συνεχίσουν να βελτιώνουν τη συνεργασία μεταξύ των εθνικών ελεγκτικών οργάνων τους και του Ελεγκτικού Συνεδρίου της ΕΕ·

IX. Κοινή γεωργική πολιτική

86. καλεί την Επιτροπή να εκπονήσει έως τον Νοέμβριο 2003 έκθεση με θέμα την υψηλοτέρου επιπέδου ασφάλεια της τεχνολογίας της πληροφορίας στους φορείς πληρωμών, έχοντας κατά νου ότι μόνον ένας από 49 λογιστικούς ελέγχους έλαβε τον χαρακτηρισμό "καλός"·

A. Ολοκληρωμένο Σύστημα Διαχείρισης και Ελέγχου (ΟΣΔΕ)

87. ζητεί να εγκριθούν και εφαρμοστούν σε ολόκληρη την Κοινότητα κοινά πρότυπα για την μέτρηση των επιλέξιμων καλλιεργούμενων εκτάσεων·

88. επισημαίνει τις τεράστιες διαφορές που παρατηρούνται μεταξύ των κρατών μελών όσον αφορά την ερμηνεία που δίνουν σχετικά με τις πληροφορίες που απαιτούνται στο πλαίσιο του ΟΣΔΕ και, κατά συνέπεια, το μεγάλο γραφειοκρατικό φορτίο με το οποίο επιβαρύνονται οι αγρότες σε ορισμένα κράτη μέλη, σε σύγκριση με την μινιμαλιστική προσέγγιση άλλων κρατών μελών· καλεί την Επιτροπή να προχωρήσει σε εναρμόνιση και απλοποίηση των απαιτήσεων του ΟΣΔΕ σε ολόκληρη την ΕΕ·

89. καλεί την Επιτροπή να διασφαλίσει ότι η Ελλάδα θα εφαρμόσει πλήρως το σύστημα ΟΣΔΕ πριν από το τέλος του 2003· υπογραμμίζει ως προς το θέμα αυτό ότι η ΕΕ δεν μπορεί να παρουσιάζεται περισσότερο απαιτητική προς υποψήφιες χώρες απ' ό,τι απέναντι σε κράτη μέλη·

90. ζητεί το σύστημα αναγνώρισης βοοειδών να έχει γίνει πλήρως λειτουργικό σε όλα τα κράτη μέλη έως το τέλος του 2003·

91. εξακολουθεί να έχει ανησυχίες ως προς τις δυνατότητες αντικειμενικού ελέγχου γενικά, και βάσει του συστήματος ΟΣΔΕ ειδικότερα, των συνθηκών που συνδέονται με το περιβάλλον και με τη βέλτιστη γεωργική πρακτική, που χρησιμοποιούνται όλο και περισσότερο ως κριτήρια για τη χορήγηση ενίσχυσης βάσει της κοινής γεωργικής πολιτικής·

92. θεωρεί ότι, σε σχέση με αυτό, το επίπεδο ελέγχου πρέπει να συμβαδίζει με τις εξελίξεις της κοινής γεωργικής πολιτικής και ζητεί από την Επιτροπή να προτείνει σαφώς καθορισμένους και αντικειμενικά ελέγξιμους δείκτες το ταχύτερο δυνατό·

B. Μη μεταρρύθμιση της οργάνωσης αγορών ζάχαρης

93. λαμβάνει υπό σημείωση την εκτεταμένη ανάλυση που πραγματοποιεί η ετήσια έκθεση του Ελεγκτικού Συνεδρίου σχετικά με τις εξόφθαλμες αδυναμίες που παρουσίασε η εκ μέρους της Επιτροπής μεταρρύθμιση της αγοράς της ζάχαρης, οι οποίες σε μεγάλο βαθμό εμπόδισαν για μια ακόμη φορά να πραγματοποιηθούν σημαντικές μεταρρυθμίσεις στους μηχανισμούς της οργάνωσης αυτής, η οποία παραμένει σε μεγάλο βαθμό άθικτη από την εποχή της δημιουργίας της·

94. ζητεί από την Επιτροπή να πραγματοποιήσει προσεκτική εσωτερική ανάλυση των λόγων της αποτυχίας αυτής και χαιρετίζει την απόφασή της να δημιουργήσει μια ομάδα ad hoc για τη μεταρρύθμιση της αγοράς της ζάχαρης, όπου θα συνεισφέρουν περισσότερες της μιας υπηρεσίες της Επιτροπής·

95. επισημαίνει την ανάγκη οι κοινοτικές πολιτικές να εφαρμόζονται σε ίση βάση, λαμβάνοντας δεόντως υπόψη τις γενικές αρχές και τους στόχους που ορίζονται στη συνθήκη·

Γ. Επιστροφές για εξαγωγές

96. χαιρετίζει τις δύο πρώτες επιφυλάξεις που εξέφρασε ο Γενικός Διευθυντής της ΓΔ Γεωργίας και αφορούν τη λειτουργία του μηχανισμού επιστροφών για εξαγωγές, επιφυλάξεις οι οποίες σε μεγάλο βαθμό είναι σύμφωνες με τα επιχειρήματα που διετύπωσε το Κοινοβούλιο στο ψήφισμά του της 10ης Απριλίου 2002(19) όσον αφορά την απαλλαγή του 2000·

97. αναγνωρίζει τους συμβιβασμούς στους οποίους προέβη η Επιτροπή όσον αφορά την απλοποίηση του συστήματος και την πρόθεσή της να περιορίσει το πεδίο εφαρμογής του και τη σημασία του·

98. προτρέπει την Επιτροπή να παρακρατήσει χωρίς καθυστέρηση τις επιστροφές για εξαγωγές ζάχαρης προς χώρες που απολαμβάνουν αδασμολόγητη πρόσβαση στην ευρωπαϊκή αγορά, λαμβάνοντας υπόψη τις διεξαγόμενες ανακρίσεις σχετικά με συστήματα δόλιας παράκαμψης και λαμβάνοντας υπόψη προηγούμενες εμπειρίες με επιστροφές για εξαγωγές βουτύρου·

99. ζητεί την διενέργεια αξιολόγησης όλων των συστημάτων επιστροφών κατά την εξαγωγή και των επιπτώσεων που έχουν στο ζήτημα της παγκόσμιας πείνας, καθώς και την αντίστοιχη αύξηση της επισιτιστικής βοήθειας·

Δ. Αλιευτικός τομέας

100. πιστεύει ότι η ανάγκη να ζητηθούν επιστροφές κονδυλίων από τα μισά περίπου των ελεγχθέντων σχεδίων (απάντηση στο σημείο 5.27 στο ερωτηματολόγιο) υποδηλώνει ότι υπάρχουν σοβαρά προβλήματα ελέγχου και παραβλέψεων εκ μέρους των κρατών μελών, γεγονός που δεν συνάδει με την αρχή της χρηστής δημοσιονομικής διαχείρισης· πιστεύει ότι πρέπει να βελτιωθεί σημαντικά το επίπεδο πιστοποίησης των σχεδίων, τόσο από πλευράς των επί τόπου ελέγχων όσο και από πλευράς των ελέγχων βάσει επιδόσεων·

E. Πολιτική διαφάνειας σχετικά με τη χρήση των πιστώσεων της ΚΓΠ

101. χαιρετίζει τη δημοσίευση εκτεταμένων στατιστικών στοιχείων σχετικά με την κατανομή άμεσης χρηματοδότησης στους αγρότες ανά κράτος μέλος και ανά τάξη μεγέθους βοήθειας·

102. αποδοκιμάζει την πεισματική άρνηση της Επιτροπής να δημοσιοποιήσει τον κατάλογο επιδοτήσεων σε εμπορικές επιχειρήσεις βάσει των μηχανισμών της ΚΓΠ, όπως οι επιστροφές κατά τις εξαγωγές και τα μέτρα διάθεσης του πλεονάσματος, πράγμα το οποίο αντίκειται σε στοιχειώδεις αρχές διαφάνειας·

103. ανησυχεί σοβαρά για την απουσία συνεκτικών και συνολικών δράσεων για την δίωξη των νοθεύσεων προϊόντων τροφίμων σε κοινοτικό επίπεδο, δεδομένου ότι βλάπτει όχι μόνο τη δημόσια υγεία, τους καταναλωτές και τους γεωργούς, αλλά, επίσης πλήττει, άμεσα ή έμμεσα, και τα οικονομικά συμφέροντα των Κοινοτήτων·

104. εκφράζει τη λύπη του διότι η Επιτροπή ουδέν έπραξε εναντίον των εταιρειών που συμμετείχαν σε μεγάλης κλίμακας νόθευση γαλακτοκομικών προϊόντων·

Χ. Ευρωπαϊκό Κοινωνικό Ταμείο και Κοινωνική Πολιτική

105. επισημαίνει με ανησυχία τη σοβαρή κακοδιαχείριση που αναφέρεται στη χρήση των πιστώσεων του Ευρωπαϊκού Κοινωνικού Ταμείου σε όλα τα κράτη μέλη και σε ολόκληρη την Ευρωπαϊκή Ένωση· ζητεί από την Επιτροπή να το τηρεί ενήμερο για τα αποτελέσματα των ανακρίσεων και τις ενέργειες που θα αναληφθούν βάσει του άρθρου 24 του κανονισμού (ΕΟΚ) αριθ. 4253/88(20) του Συμβουλίου·

106. εκφράζει τη λύπη του διότι σοβαρές παρατυπίες και κρούσματα απάτης έχουν ανακαλυφθεί -μεταξύ άλλων κρατών μελών- στη Δανία σε έναν αριθμό έργων που χρηματοδοτούνται από το Ευρωπαϊκό Κοινωνικό Ταμείο· συγχαίρει την Επιτροπή διότι ανέλαβε ταχύτατα δράση για να θέσει τέρμα στις πληρωμές προς δανικά έργα του Κοινωνικού Ταμείου και διότι επελήφθη σοβαρών ελλείψεων που χαρακτηρίζουν τα δανικά συστήματα διαχειρίσεως και ελέγχου·

107. καλεί την Επιτροπή να διευκρινίσει με ποιο τρόπο μπορούν να επιτευχθούν οι στόχοι του Ευρωπαϊκού Κοινωνικού Ταμείου και παράλληλα να αποφευχθούν επαχθείς και ατελέσφορες διαδικασίες, απάτη και κακοδιαχείριση·

108. εκφράζει την έκπλήξή του για το χρονικό διάστημα που απαιτήθηκε προκειμένου να διερευνηθούν περιπτώσεις ενδεχόμενης κακοδιαχείρισης των χρηματοδοτήσεων του ΕΚΤ στη Μαδρίτη· ενθαρρύνει την Επιτροπή να περατώσει την εξέταση της υπόθεσης το συντομότερο δυνατόν και να αποσαφηνίσει την όλη κατάσταση κατά τρόπο αδιαμφισβήτητο·

109. ζητεί από την Επιτροπή να παρουσιάσει τις σκέψεις της, βασιζόμενη στις ειδικές εκθέσεις αριθ. 3/2002(21) και 4/2003 του Ελεγκτικού Συνεδρίου, σχετικά με τη μεταρρύθμιση των ευρωπαϊκών ενισχύσεων, ανεξαρτήτως των επιμέρους τομέων· είναι της άποψης ότι ειδικά στην περίπτωση των "καινοτόμων μέτρων" πρέπει να δοθεί μεγαλύτερη προσοχή στην αξιολόγηση, τη διάδοση και την κεφαλαιοποίηση των αποτελεσμάτων·

110. επικρίνει το γεγονός ότι ορισμένα κράτη μέλη δεν εφαρμόζουν το μέσο του "κοινωνικού κεφαλαίου επιχειρηματικού κινδύνου", όπως προβλέπεται στο άρθρο 4 παράγραφος 2 του κανονισμού (ΕΚ) αριθ. 1784/1999 του Ευρωπαϊκού Κοινοβουλίου και του Συμβουλίου, της 12ης Ιουλίου 1999(22), σχετικά με το Ευρωπαϊκό Κοινωνικό Ταμείο αν και το μέσο αυτό, σύμφωνα με τον κανονισμό, έχει δεσμευτική ισχύ· ζητεί από την Επιτροπή να εξεύρει, από κοινού με τα ενδιαφερόμενα κράτη μέλη, λύση στο εν λόγω πρόβλημα·

111. εκφράζει γενικά την ικανοποίησή του με τα ποσοστά εκτέλεσης των θέσεων του προϋπολογισμού στον τομέα των κοινωνικών θεμάτων και της απασχόλησης στο πλαίσιο των εσωτερικών πολιτικών· επισημαίνει ωστόσο:

- ότι το σχετικά χαμηλό ποσοστό εκτέλεσης της θέσης B5-803 (μέτρα για την καταπολέμηση και πρόληψη των διακρίσεων) μπορεί μόνον ως ένα βαθμό να αιτιολογηθεί από την καθυστερημένη έγκριση της βασικής νομικής πράξης, καθώς μάλιστα η θέση του προϋπολογισμού συνδεόταν με "προπαρασκευαστικά μέτρα" για το ίδιο θέμα,

- ότι μεγάλο τμήμα των θέσεων διοικητικής λειτουργίας (θέσεις B-A) δεν χρησιμοποιήθηκε ή χρησιμοποιήθηκε ανεπαρκώς και προφανώς δεν υπήρξε συντονισμένη προσέγγιση για την μεταφορά των μη χρησιμοποιηθεισών πιστώσεων διοικητικής λειτουργίας στις επιχειρησιακές θέσεις·

112. θεωρεί απαράδεκτο το γεγονός ότι αντί του καθορισμένου στόχου του 15 %, μόνο 6 % διατέθηκε κυρίως για την υποστήριξη της συμμετοχής των γυναικών στην αγορά εργασίας, παρά τη δέσμευση των κρατών μελών να αναγάγουν τις ίσες ευκαιρίες ανδρών και γυναικών σε προτεραιότητα που θα διέπει τις δράσεις που συγχρηματοδοτούνται από τα Διαρθρωτικά Ταμεία· εκτιμά ότι πρέπει να δοθεί μεγαλύτερη προσοχή στην προαγωγή της συμμετοχής των γυναικών στην κοινωνία της γνώσης και, κατά συνέπεια, στην κατάρτιση υψηλής ποιότητας και στην απασχόληση των γυναικών στον τομέα των τεχνολογιών πληροφορίας και επικοινωνίας·

113. χαιρετίζει την ενδιάμεση έκθεση που υπέβαλε η Επιτροπή σχετικά με το πρόγραμμα Daphné (2000-2003) για τα προληπτικά μέτρα καταπολέμησης της βίας κατά των παιδιών, των εφήβων και των γυναικών· εκτιμά ότι η εν λόγω έκθεση προβαίνει σε διεξοδική αποτίμηση της διαχείρισης των δύο πρώτων ετών του προγράμματος Daphné και ότι η εκτέλεση του προγράμματος ήταν σύμφωνη προς τους στόχους και της απόφασης αριθ. 293/2000/ΕΚ(23) του Ευρωπαϊκού Κοινοβουλίου και του Συμβουλίου για τη θέσπιση του προγράμματος· διαπιστώνει, ωστόσο, ότι πολλά σχέδια δεν μπόρεσαν να λάβουν χρηματοδοτική στήριξη λόγω των ανεπαρκών πόρων του προγράμματος· για το λόγο αυτό, εκφράζει την ικανοποίησή της για το κονδύλιο που προβλέπει η Επιτροπή στην πρόταση που υπέβαλε για τον καθορισμό μιας δεύτερης φάσης του προγράμματος·

XI. Περιβάλλον, δημόσια υγεία και προστασία των καταναλωτών

114. υπογραμμίζει ότι ο αντίκτυπος περιβαλλοντικών προγραμμάτων συχνά αποδυναμώνεται από την έλλειψη αποτίμησης του αντίκτυπου που έχουν στο περιβάλλον νομοθετικές διατάξεις και προγράμματα σε εθνικό και κοινοτικό επίπεδο και πιστεύει ότι η συστηματική χρησιμοποίηση των στρατηγικών εκτιμήσεων περιβαλλοντικών επιπτώσεων(24) μπορεί να συνιστά ισχυρό μέσο για την αποφυγή αυτών των προβλημάτων στο μέλλον·

XII. Πληρωμές ποινών

115. επισημαίνει ότι από το 1998 έχουν κινηθεί 9018 υποθέσεις επί παραβάσει, ότι το 7,6 % των υποθέσεων αυτών έχουν διερευνηθεί αλλά ότι μια μόνο φορά έχει επιβληθεί πρόστιμο σε κράτος μέλος για τη μη συμμόρφωση με τη νομοθεσία της ΕΕ· επισημαίνει ότι σε όλες σχεδόν τις περιπτώσεις τα κράτη μέλη συμμορφώνονται μόνον κατόπιν απειλής για προσφυγή ενώπιον του Ευρωπαϊκού Δικαστηρίου·

116. επισημαίνει ότι η Επιτροπή, βάσει της διαδικασίας παράβασης, θεσπίζει μονομερώς νέες προθεσμίες εντός των οποίων τα κράτη μέλη καλούνται να συμμορφωθούν προς τη νομοθεσία της ΕΕ· ζητεί από την Επιτροπή να ενημερώνει τακτικά το Κοινοβούλιο σχετικά με τις αποφάσεις αυτές και να παρουσιάζει, εγγράφως, τους λόγους που επιβάλλουν παράταση των προθεσμιών αυτών· επισημαίνει περαιτέρω ότι όταν επιτευχθεί συμμόρφωση, η Επιτροπή απλώς κλείνει την υπόθεση, έστω και αν το κράτος μέλος κατηγορείται ότι αγνόησε την ευρωπαϊκή νομοθεσία επί πολλά χρόνια, με σαφή ζημία για τα κοινοτικά οικονομικά συμφέροντα·

117. επισημαίνει ότι το πρώτο πρόστιμο για μη συμμόρφωση με την ευρωπαϊκή νομοθεσία δεν επεβλήθη παρά μόνο μετά την παρέλευση δεκαετίας·

118. ζητεί από την Επιτροπή να προτείνει νομοθεσία που θα προβλέπει σαφή διαφοροποίηση μεταξύ των διαφόρων μορφών παραβάσεων που θα εμφανίζονται και να ορίσει συγκεκριμένα χρονικά πλαίσια για την αντιμετώπιση κάθε παράβασης, αναλόγως της πολυπλοκότητας και της σοβαρότητάς της·

119. επισημαίνει τον μικρό αριθμό προστίμων εις βάρος κρατών μελών δυνάμει του άρθρου 228 της συνθήκης ΕΚ· πιστεύει ότι η επιβολή προστίμων για παραβάσεις αποτελεί αποδεκτό μέσο στο πλαίσιο της διαδικασίας επί παραβάσει· υποδεικνύει στην Επιτροπή να προτείνει ένα σύστημα προστίμων που θα προβλέπει αφενός μεν ένα κατ' αποκοπή ποσό για παράβαση της νομοθεσίας της ΕΕ και αφετέρου ημερήσιο πρόστιμο ώστε να ενθαρρύνει τη συμμόρφωση·

120. επισημαίνει ότι οι προαναφερθείσες καταστάσεις έρχονται σε έντονη αντίθεση με την κατάσταση που επικρατεί στα διαρθρωτικά ταμεία, όπου οι πληρωμές συνήθως αναστέλλονται πριν ξεκινήσει ανάκριση, ορισμένες μάλιστα φορές αυτομάτως με βάση την ύπαρξη καταγγελίας· ζητεί από την Επιτροπή να διευκρινίσει τους λόγους που δικαιολογούν την εφαρμογή διαφορετικών διαδικασιών·

121. ζητεί από την Επιτροπή να ενισχύσει αισθητά τις δυνατότητές της για επιβολή του νόμου· τούτο πρέπει να γίνει με την πρόταση νομοθετικών διατάξεων για την εναρμόνιση των διαδικασιών και μείωση των καθυστερήσεων έως την τιμωρία των παραβιάσεων της ευρωπαϊκής νομοθεσίας, έτσι ώστε να ενισχυθεί η αξιοπιστία της ευρωπαϊκής νομοθεσίας·

XIII. Εξωτερικές πολιτικές

122. σημειώνει ότι κύριος στόχος της αναπτυξιακής πολιτικής της Κοινότητας είναι η μείωση της φτώχειας με σκοπό την τελική εξάλειψή της(25) και ότι η ΕΕ και όλα τα κράτη μέλη έχουν προσυπογράψει τους Αναπτυξιακούς Στόχους της Χιλιετίας, οι οποίοι ορίζουν στόχους αποτελέσματος όσον αφορά κατά κύριο λόγο την εκπαίδευση και την υγεία·

123. παρατηρεί ότι η Επιτροπή δεν επέτυχε τους τομεακούς στόχους για τις αναλήψεις υποχρεώσεων οι οποίοι τίθενται στις παρατηρήσεις ορισμένων γεωγραφικών θέσεων του προϋπολογισμού(26) το 2001 και ότι η επίδοση ήταν ιδιαιτέρως χαμηλή όσον αφορά την εκπαίδευση και την υγεία στη Λατινική Αμερική, μολονότι τα επίπεδα αναλήψεως υποχρεώσεων σε όλες τις εν λόγω θέσεις ήταν αποδεκτά για την κοινωνική υποδομή και τις υπηρεσίες εν γένει·

124. σημειώνει ότι η Επιτροπή έχει αναφέρει συνολικές κατά τομείς αναλήψεις υποχρεώσεων για το 2001 βάσει του μέτρου αναφοράς 35 % για την κοινωνική υποδομή το οποίο εισήχθη το 2002 και δεν ίσχυε το 2001· αναγνωρίζει ωστόσο τις προσπάθειες που κατέβαλε η Επιτροπή προς επίτευξη του συγκεκριμένου μέτρου αναφοράς, μολονότι η εκτέλεση πιστώσεων στα κράτη ΑΚΕ πρέπει να βελτιωθεί· τονίζει ότι το 35 % πρέπει να χορηγείται "κατά κύριον λόγο" στην εκπαίδευση και την υγεία, τομείς στους οποίους η συνολική επίδοση το 2001 ήταν ιδιαιτέρως χαμηλή, ζητεί δε να επέλθουν σημαντικές βελτιώσεις στους συγκεκριμένους τομείς τα προσεχή έτη·

125. συγχαίρει την Επιτροπή τόσο για την εκπόνηση αξιόπιστων στατιστικών κατανομής σε τομείς οι οποίες είναι συμβατές προς τον κατάλογο της Επιτροπής Αναπτυξιακής Βοηθείας (DAC) του ΟΟΣΑ όσο και για την υλοποίηση του Κοινού Συστήματος Πληροφοριών RELEX προς εξασφάλιση ποιοτικής κατά τομείς παρουσιάσεως στοιχείων τα προσεχή έτη· χαιρετίζει την απόφαση να θεσπισθούν στο μέλλον παρόμοιες καινοτομίες για τους λογιστικούς ελέγχους και τις συμβάσεις πλαίσια·

126. υπογραμμίζει τη σημασία που έχει η παρουσίαση αξιόπιστων στοιχείων για τη μετάβαση στη βάσει αποτελεσμάτων προσέγγιση της αναπτυξιακής πολιτικής, σημειώνει όμως ότι μένουν να επιτελεσθούν πολλά ακόμη· χαιρετίζει το έργο της Επιτροπής σχετικά με τη μεθοδολογία για την παρουσίαση της προόδου προς επίτευξη των Αναπτυξιακών Στόχων της Χιλιετίας· σημειώνει ότι έχει συμφωνήσει να παρουσιάσει λεπτομέρειες των στόχων όσον αφορά τα αποτελέσματα και τους δείκτες επιδόσεως τον Ιούλιο 2003· καλεί την Επιτροπή να συνεχίσει να ενημερώνει το Κοινοβούλιο και να διαβουλεύεται με αυτό σε κάθε στάδιο της εν λόγω διεργασίας·

127. εκφράζει ανησυχία όσον αφορά την εμπειρογνωμοσύνη σε χρηματοοικονομικά θέματα στις αποσυγκεντρωμένες αντιπροσωπείες, ιδίως διότι σε αυτές πρόκειται να εστιασθεί η μελλοντική δραστηριότητα λογιστικού ελέγχου, καλεί δε την Επιτροπή να υλοποιήσει άνευ χρονοτριβής λεπτομερή και αποτελεσματικά προγράμματα επαγγελματικής καταρτίσεως, ιδίως στον τομέα των λογιστικών ελέγχων·

128. εκφράζει τη λύπη του διότι το 2001 η Επιτροπή επέλεξε να μεταφέρει 2 εκατ. ευρώ από τη θέση B7-6000 στη θέση B7-6002 παρά το γεγονός ότι η πρώτη είχε υψηλό ποσοστό απορρίψεων και τάση για δέσμευση των πιστώσεων κατά 100 %· αναγνωρίζει ότι έγινε καλή χρήση των μεταφερθέντων ποσών, ζητεί όμως παρόμοιες μεταφορές στο μέλλον να γίνονται από καταλληλότερες θέσεις·

129. σημειώνει τις καθυστερήσεις που παρατηρούνται στη διαχείριση της θέσεως B7-6000 από την Επιτροπή, όταν άρχισαν να ισχύουν νέες διαδικασίες, τονίζει όμως ότι τούτο αποτελεί από μακρού πρόβλημα που δεν έχει επιλυθεί ακόμα· ζητεί από την Επιτροπή να απλουστεύσει τις διαδικασίες, ει δυνατόν κατά τρόπο ανάλογο προς ό,τι εφαρμόσθηκε στη θέση B7-7010, όπου παρόμοια προβλήματα έχουν αντιμετωπισθεί·

130. χαιρετίζει την αναμόρφωση των διαδικασιών που σχετίζονται με τη διαχείριση των επιχειρήσεων ανθρωπιστικής βοήθειας και συγκεκριμένα την αύξηση του αριθμού των λογιστικών ελέγχων· ευελπιστεί ότι η επικείμενη νέα σύμβαση-πλαίσιο εταιρικής σχέσης θα παράσχει την απαιτούμενη απλούστευση των ελαχίστων προτύπων για τις μη κυβερνητικές οργανώσεις οι οποίες επιφορτίζονται με την εκτέλεση αυτών των δράσεων· ελπίζει ότι αυτά τα μέτρα θα εμποδίσουν στο μέλλον την επανεμφάνιση παρατυπιών όπως αυτές που περιγράφονται στην ετήσια έκθεση 2001 του Ελεγκτικού Συνεδρίου·

131. λαμβάνει υπό σημείωση την εν εξελίξει έρευνα που διενεργεί η OLAF και την απόφαση της Διάσκεψης των Προέδρων του Ευρωπαϊκού Κοινοβουλίου, της 13ης Φεβρουαρίου 2003, για τη σύσταση ομάδας εργασίας αποτελούμενη από μέλη της επιτροπής Εξωτερικών Υποθέσεων, Δικαιωμάτων του Ανθρώπου, Κοινής Ασφάλειας και Αμυντικής Πολιτικής, της επιτροπής Προϋπολογισμών και της επιτροπής Ελέγχου του Προϋπολογισμού, με στόχο την ανάλυση της αξιοποίησης της δημοσιονομικής βοήθειας προς την Παλαιστινιακή Αρχή· αναμένει από την Επιτροπή να επιδείξει πνεύμα πλήρους συνεργασίας με τις δραστηριότητες της ομάδας εργασίας καθώς και να ζητήσει αποζημιώσεις από οιαδήποτε χώρα ή οργάνωση που καταστρέφει κοινοτική ιδιοκτησία·

132. σημειώνει ότι το Ελεγκτικό Συνέδριο περατώνει λογιστικό έλεγχο των εξωτερικών δράσεων της Επιτροπής (την αποκαλούμενη έκθεση AMIS), σκοπεύει δε να δώσει σε αυτόν τη δέουσα προσοχή κατά την προσεχή διαδικασία για τη χορήγηση απαλλαγής· ζητεί από την Επιτροπή να επιληφθεί της αναμορφώσεως του συστήματος λογαριασμών και πληρωμών που είναι εν χρήσει στα εξωτερικά γραφεία της, τις υπηρεσίες και τις αντιπροσωπείες της με μεγίστη προσοχή, δεδομένων μεταξύ άλλων και των καταγγελιών που έχει διατυπώσει η Ευρωπαϊκή Υπηρεσία για την Ανασυγκρότηση στο Κοσσυφοπέδιο·

133. παρατηρεί ότι η σχετική μείωση των πιστώσεων ανάληψης υποχρεώσεων που προορίζονται για το πρόγραμμα MEDA συνοδεύθηκε από βελτίωση της σχέσης μεταξύ πιστώσεων πληρωμών και πιστώσεων ανάληψης υποχρεώσεων· σημειώνει επίσης τα πρώτα θετικά αποτελέσματα της μεταρρύθμισης που πραγματοποιήθηκε όσον αφορά τη διάθεση της εξωτερικής βοήθειας και συγκεκριμένα την εφαρμογή της αποκέντρωσης προς τις αντιπροσωπείες· ζητεί από την Επιτροπή όπως εντείνει τις προσπάθειές της προκειμένου να εξασφαλίσει μεγαλύτερη αποτελεσματικότητα στη χρήση των πιστώσεων, καθώς επίσης και ουσιαστική μείωση των υποχρεώσεων που "υπολανθάνουν" (RAL)·

134. καλεί την Επιτροπή να δώσει τη συνέχεια που αρμόζει στις παρατηρήσεις του Ελεγκτικού Συνεδρίου όσον αφορά τους φορείς διαρθρωτικής προσαρμογής στις χώρες της Μεσογείου· τονίζει κυρίως την ανάγκη να εξασφαλισθεί καταλλήλως η παρακολούθηση των δράσεων, ο λογιστικός έλεγχος και η αξιολόγηση των δράσεων/σχεδίων·

135. ζητεί από την Επιτροπή να προσδιορίσει σαφέστερα και με πιο συγκεκριμένο τρόπο τις δράσεις που θα πρέπει να χρηματοδοτηθούν κατά προτεραιότητα, με τη συναίνεση των δικαιούχων χωρών, ούτως ώστε να αυξηθεί η αποτελεσματικότητα της χορηγούμενης βοήθειας και να καταστεί δυνατή η διενέργεια κατάλληλου ελέγχου· καλεί την Επιτροπή να προσδώσει ιδιαίτερη προσοχή στον καθορισμό του βέλτιστου εύρους των σχεδίων, ώστε να αποφευχθεί ο κατακερματισμός των παρεμβάσεων σε ένα μεγάλο αριθμό μικροσχεδίων που είναι δύσκολο να τεθούν υπό έλεγχο, εξασφαλίζοντας συγχρόνως τη βιωσιμότητα των αποτελεσμάτων που επέφεραν οι μεταρρυθμίσεις·

136. καλεί την Επιτροπή να προσδώσει τη δέουσα προσοχή στα σχέδια/δράσεις που αφορούν τις μεταρρυθμίσεις στο θεσμικό τομέα, έχοντας υπόψη τη διαπίστωση στην οποία κατέληξε η ίδια η Επιτροπή σχετικά με την αναποτελεσματικότητα των σχεδίων που οφείλεται στην ανεπαρκή πρόοδο των μεταρρυθμίσεων στον εν λόγω τομέα· καλεί την Επιτροπή να υποβάλει έκθεση σχετικά με τις προόδους που σημειώθηκαν στις δικαιούχους χώρες όσον αφορά τις θεσμικές μεταρρυθμίσεις, τούτο δε πριν από την πρώτη ανάγνωση του προϋπολογισμού 2004 από το Κοινοβούλιο·

137. καλεί την Επιτροπή να καταδείξει σαφέστερα την προστιθέμενη αξία της μακροοικονομικής βοήθειας (καλούμενη Διευκόλυνση Διαρθρωτικής Προσαρμογής στις χώρες της Μεσογείου (SAF)), να καθιερώσει εναρμονισμένη προσέγγιση για όλες τις δικαιούχους χώρες και να βελτιώσει τη διαφάνεια στις διεργασίες λήψης αποφάσεων για τα διάφορα στάδια της διαχείρισής τους· υπογραμμίζει την ανάγκη για επείγουσα σημαντική βελτίωση της παρακολούθησης της χρηματοοικονομικής διαχείρισης στις δικαιούχους χώρες και για διενέργεια αποτιμήσεων της βοήθειας από ειδικούς·

138. σημειώνει με ανησυχία τις αυξανόμενες εκκρεμούσες αναλήψεις υποχρεώσεων στους τομείς εξωτερικής πολιτικής (κατηγορία 4 των δημοσιονομικών προοπτικών) και επιμένει ότι είναι ανάγκη να βελτιώσει η Επιτροπή την ποιότητα των αιτιολογήσεων των μεταφορών κονδυλίων και να τηρήσει τις πολιτικές προτεραιότητες και τις κατευθυντήριες γραμμές του προϋπολογισμού όπως τις καθόρισε το Ευρωπαϊκό Κοινοβούλιο·

139. σημειώνει τις απαντήσεις που έδωσε η Επιτροπή σχετικά με τη χρήση του προϋπολογισμού της ΕΕ και τους πόρους του ΕΤΑ στο πλαίσιο των προγραμμάτων των Ηνωμένων Εθνών· είναι της άποψης ότι η συμφωνία που επετεύχθη μεταξύ της Επιτροπής και των Ηνωμένων Εθνών εξακολουθεί να χρειάζεται βελτίωση, προκειμένου να εξασφαλισθεί σωστή και έγκαιρη συνεργασία μεταξύ της ΕΕ και των οργανισμών των Ηνωμένων Εθνών· επιμένει οι αντιπροσωπείες της ΕΕ να διαθέτουν επαρκή χρόνο για να γνωμοδοτούν επί των προτάσεων των ΜΚΟ και για να εφαρμόζουν εναλλακτικές διαδικασίες ώστε να συντομεύουν το χρονικό διάστημα μεταξύ της υποβολής των προτάσεων των ΜΚΟ και της υπογραφής των συμβάσεων·

XIV. Υπηρεσία για την Καταπολέμηση της Απάτης (OLAF)

140. χαιρετίζει την πρόοδο που σημειώθηκε στη σχέση εργασίας μεταξύ OLAF και Ευρωπαϊκού Κοινοβουλίου· ειδικότερα χαιρετίζει:

- το γεγονός ότι η OLAF διαδραματίζει εξέχοντα ρόλο στη θωράκιση της ευρωπαϊκής νομοθεσίας εναντίον της απάτης, δεδομένου ότι ο αποτελεσματικότερος τρόπος καταπολέμησης της απάτης είναι η πρόληψη,

- το γεγονός ότι η OLAF υποβάλλει εκθέσεις ανά τρίμηνο στο Ευρωπαϊκό Κοινοβούλιο σχετικά με εσωτερικές έρευνες·

141. εκφράζει τη λύπη του διότι οι παρεμβάσεις του Ευρωπαϊκού Κοινωνικού Ταμείου αποτελούν με δυσανάλογη συχνότητα αντικείμενο των ερευνών της OLAF και διότι τα κράτη μέλη δεν ερευνούν συστηματικά και δεν κοινοποιούν στην Επιτροπή υποθέσεις για τις οποίες υπάρχει υποψία απάτης· για το λόγο αυτό ζητεί να διενεργούνται περισσότεροι προληπτικοί έλεγχοι από τις αρμόδιες υπηρεσίες της Επιτροπής και επιδοκιμάζει το γεγονός ότι η OLAF προτίθεται να εξετάσει τις εθνικές διαδικασίες κοινοποίησης παρατυπιών.

142. επιθυμεί να ενημερώνεται για τις εξωτερικές έρευνες με τον ίδιο τρόπο που ενημερώνεται για τις εσωτερικές έρευνες· επιμένει ότι η Επιτροπή ή/και το ενδιαφερόμενο κράτος μέλος πρέπει να ενημερώνουν την OLAF για τα δικαστικά και/ή πειθαρχικά μέτρα που έλαβαν ως συνέχεια των ερευνών της από τη στιγμή που παρέλαβαν τον φάκελο των ερευνών·

143. καλεί την Επιτροπή να προετοιμάσει νομοθετική πρόταση η οποία θα παρέχει τη δυνατότητα στη διοίκηση να αποκλείει από δημόσιους διαγωνισμούς τρίτους που έχουν καταδικασθεί για απάτη·

144. επαναλαμβάνει τις επικρίσεις του σχετικά με το γεγονός ότι η Επιτροπή δεν συμμορφώθηκε με το άρθρο 15 του κανονισμού (ΕΚ) αριθ. 1073/1999(27), του Ευρωπαϊκού Κοινοβουλίου και του Συμβουλίου, το οποίο ορίζει ότι η Επιτροπή, ύστερα από παρέλευση τριετίας θα διαβιβάσει στο Ευρωπαϊκό Κοινοβούλιο και το Συμβούλιο έκθεση αξιολόγησης των δραστηριοτήτων της Υπηρεσίας, συνοδευόμενη από τη γνώμη της Επιτροπής Εποπτείας και ενδεχομένως από προτάσεις με στόχο την τροποποίηση ή τη διεύρυνση των καθηκόντων της Υπηρεσίας· καλεί την Επιτροπή να συμμορφωθεί με την απαίτηση αυτή μέχρι τα τέλη Απριλίου του 2003·

145. αναμένει από την Επιτροπή να περιλάβει στην έκθεσή της νομοθετικές προτάσεις οι οποίες να αποβλέπουν σε βελτίωση των εξουσιών και διαδικασιών διεξαγωγής ερευνών από την OLAF, συγκεκριμένα καλλίτερη προστασία του δικαιώματος υπεράσπισης ατόμων υπό διερεύνηση καθώς και διεύρυνση του ρόλου που διαδραματίζει η Επιτροπή Εποπτείας της OLAF·

XV. Χρηματοπιστωτικά μέσα και τραπεζικές δραστηριότητες

146. καλεί την Επιτροπή να ζητήσει πλήρη και λεπτομερή ανασκόπηση του κόστους που ανάλαβε η Ευρωπαϊκή Τράπεζα Επενδύσεων για τη διαχείριση του θησαυροφυλακίου του Ταμείου Εγγυήσεων για τις εξωτερικές δράσεις· ζητεί από την Επιτροπή να υποβάλει αξιολόγηση των ενδεχομένων εξοικονομήσεων σε περίπτωση που αναλάβει η ίδια τη διαχείριση θησαυροφυλακίου του Ταμείου Εγγυήσεων·

147. εκφράζει τη λύπη του για τις δυσκολίες που αντιμετώπισε η υλοποίηση της διευκόλυνσης εκκίνησης επιχειρήσεων του Ευρωπαϊκού Ιδρύματος Επαγγελματικής Εκπαίδευσης, που αποβλέπει στην αύξηση της διαθεσιμότητας κεφαλαίων επιχειρηματικού κινδύνου σε καινοτόμες και δημιουργούσες απασχολήσεις ΜΜΕ· θεωρεί ότι δεν πρέπει να μας ικανοποιεί το γεγονός ότι στις 30 Σεπτεμβρίου 2002, από το συνολικό ποσό των 184,3 εκατ. ευρώ που διετέθησαν για ορισμένα έτη, τώρα επενδύθηκαν καθαρά μόλις 36,9 εκατ. ευρώ στους τελικούς αποδέκτες· ζητεί από το Ευρωπαϊκό Ταμείο Επενδύσεων να υποβάλει, το αργότερο μέχρι τις 31 Μαΐου 2003, πειστικές προτάσεις σχετικά με τρόπους βελτίωσης των επιδόσεων του σχεδίου·

148. καλεί το Ευρωπαϊκό Ταμείο Επενδύσεων (ΕΤΕ) και την Επιτροπή να επιταχύνουν την υποβολή εκθέσεων σχετικά με τα προγράμματα που διαχειρίζεται το ΕΤΕ·

XVI. Μεταρρύθμιση της Επιτροπής

149. επισημαίνει τις παρατηρήσεις του Ελεγκτικού Συνεδρίου σύμφωνα με τις οποίες πράγματι σημειώνεται πρόοδος όσον αφορά τη μεταρρύθμιση της Επιτροπής και την παρουσίαση του σχεδίου δράσης της Λευκής Βίβλου για τη Μεταρρύθμιση· επισημαίνει επίσης ότι ορισμένες προθεσμίες παρατάθηκαν αλλά οι καθυστερήσεις αυτές ήταν αναπόφευκτες, καθώς τα αρχικά χρονοδιαγράμματα της Λευκής Βίβλου ήταν υπεραισιόδοξα·

150. επισημαίνει ότι το 2001 ήταν το πρώτο έτος των ετήσιων εκθέσεων δραστηριότητας, και των δηλώσεων των Γενικών Διευθυντών· ζητεί από την Επιτροπή να παρουσιάσει σαφέστερες κατευθυντήριες γραμμές σχετικά με την προσέγγιση που πρέπει να υιοθετηθεί κατά την υποβολή των δηλώσεων, προκειμένου να εξασφαλιστεί συνεκτικότητα μεταξύ των δηλώσεων και των εκθέσεων που υποβάλλουν οι Γενικοί Διευθυντές·

XVII. Άλλες παρατηρήσεις

151. καλεί την Επιτροπή να μεταφέρει τις πιστώσεις διοικητικής λειτουργίας οι οποίες πιθανώς να μην χρησιμοποιηθούν έως το τέλος του έτους σε θέσεις για επιχειρησιακές δαπάνες μέσω αιτήσεων για τη μεταφορά πιστώσεων· θα μπορούσε έτσι να επιτευχθεί βέλτιστη χρήση των χρημάτων που τίθενται στη διάθεση των τομέων της προστασίας του περιβάλλοντος, της πολιτικής των καταναλωτών και της δημόσιας υγείας·

152. εκφράζει την ικανοποίησή του για τις προσπάθειες που κατέβαλε η Επιτροπή κατά τη διάρκεια του έτους 2001 προκειμένου να ενσωματώσει τη διάσταση των ίσων ευκαιριών ανδρών και γυναικών στις διάφορες κοινοτικές πολιτικές και ιδιαίτερα σε νέους τομείς, όπως το διεθνές εμπόριο, οι δημόσιες συμβάσεις, η πολιτική ασύλου και το περιβάλλον· ζητεί από την Επιτροπή να εντείνει τις προσπάθειες υπέρ της ενσωμάτωσης των ίσων ευκαιριών σε όλους τους τομείς της κοινοτικής πολιτικής που εμπίπτουν στην αρμοδιότητα των Γενικών Διευθύνσεων και να διασφαλίσει, για το σκοπό αυτό, την κατάλληλη εκπαίδευση του προσωπικού, σε όλα τα επίπεδα· καλεί, ωστόσο, την Επιτροπή να εντείνει επίσης τις προσπάθειές της προκειμένου να διασφαλίσει ότι τουλάχιστον ένα άτομο από κάθε τμήμα έχει εκπαιδευτεί και είναι υπεύθυνο για την ενσωμάτωση της διάστασης των ίσων ευκαιριών ανδρών και γυναικών·

153. επαναλαμβάνει το αίτημά του προς την Επιτροπή να εκπονήσει σαφή ανάλυση της δημοσιονομικής διαχείρισης που θα περιλαμβάνει τις συνολικές δαπάνες που προορίζονται ειδικά για την προώθηση των ίσων ευκαιριών ανδρών και γυναικών επί τη βάσει του συνόλου των κονδυλίων του προϋπολογισμού στον προϋπολογισμό του 2004·

154. εκφράζει την απογοήτευσή του για το γεγονός ότι δε στάθηκε δυνατό να εκτελεστεί πλήρως το κονδύλιο Β2-702 (ασφάλεια μεταφορών) το 2001, πιστεύει ωστόσο ότι η μεταφορά πιστώσεων στο κονδύλιο Β2-704 (βιώσιμες μεταφορές) ήταν εύλογη·

155. επισημαίνει ότι το επίπεδο εκτέλεσης στα διευρωπαϊκά δίκτυα μεταφορών το 2001 (80 %) ήταν χαμηλότερο από αυτό του προηγούμενου έτους (93 %) λόγω καθυστερήσεων κατά τη λήψη αποφάσεων στα πολυετή προγράμματα.

(1) ΕΕ C 296 της 28.11.2002.

(2) ΕΕ C 295 της 28.11.2002.

(3) ΕΕ L 248 της 16.9.2002, σ. 1.

(4) P5_TA(2003)0035.

(5) Βλέπε ετήσια έκθεση, σημεία 9.6 και 9.8.

(6) Βλέπε COM (2002) 755, τμήματα ΙΙ.3.2 και 3.3.

(7) ΕΕ C 136 της 7.6.2002, σ. 1.

(8) ΕΕ L 200 της 8.8.2000, σ. 35.

(9) ΕΕ L 357 της 31.12.2002, σ. 1.

(10) ΕΕ L 67 της 14.3.1991, σ. 11.

(11) ΕΕ L 161 της 26.6.1999, σ. 1.

(12) ΕΕ L 193 της 29.7.2000, σ. 39.

(13) ΕΕ L 11 της 16.1.2003, σ. 1.

(14) P5_TA(2003)0099.

(15) EE C 287 της 12.10.2001.

(16) EE C 359 της 15.12.2001.

(17) ΕΕ L 253 της 7.10.2000, σ. 5.

(18) ΕΕ L 27 της 1.2.2003, σ. 14.

(19) ΕΕ L 158 της 17.6.2002, σ. 3.

(20) ΕΕ L 374 της 31.12.1988, σ. 5.

(21) ΕΕ C 263 της 29.10.2002, σ. 1.

(22) ΕΕ L 213 της 13.8.1999, σ. 5.

(23) ΕΕ L 34 της 9.2.2000, σ. 1.

(24) Βλέπε οδηγία 2001/42/ΕΚ του Ευρωπαϊκού Κοινοβουλίου και του Συμβουλίου, της 27ης Ιουνίου 2001, σχετικά με την εκτίμηση των περιβαλλοντικών επιπτώσεων ορισμένων σχεδίων και προγραμμάτων (ΕΕ L 197 της 21.7.2001, σ. 30).

(25) Η Αναπτυξιακή Πολιτική της Ευρωπαϊκής Ένωσης, συμπεράσματα της 2304ης συνόδου του Συμβουλίου Ανάπτυξης, 10 Νοεμβρίου 2000.

(26) Θέσεις του προϋπολογισμού B7-300, B7-301, B7-310, B7-311, B7-32.

(27) ΕΕ L 136 της 31.5.1999, σ. 1.